ETArekin topa | Gizartea | Berria\nKolonbiako Gobernuak eta FARCeko kideek Cartagena de Indias hirian sinatu berria zuten bake itunari buruz galdetu nion Bogotako taxi gidariari. Oso eszeptikoa zen: «Politikariak lapurrak dira. Denak». Hiriburuko metroa eraikitzeko izandako lapurreta eta iruzurren berri eman zidan. «Medellinen metroa dago. Hemen, ez. Paisa horiek finak dira». Azkenean mingaina askatu, eta gaiari heldu zion: «Bogotako jendeari ez dio ardura. Ez du gerra sufritu. Auzo aberatsenetan bonbak jarri balituzte, bai, baina han ezer gutxi gertatu da. Gerra soldadu, gerrillari eta nekazari pobreen arazoa dela uste dute hemen, urruneko kontua». Eszeptikoa zen Irvin. Eszeptikoa eta nihilista samarra. Ustedes no existen esaldia jarria zuen Whatsappeko soslaian.\nBogotako auzo aberatsak, hiriko iparraldean. Luxuzko etxeak, jatetxeak, dendak. Hango bizilagun askok eta askok —baina ez soilik haiek— bake itunaren kontrako botoa eman zuten Santos presidenteak antolatutako erreferendumean. Iragana aitzakia dute ezer ez aldatzeko. Halaxe dabiltza herritar ugari han. Halaxe dabiltza batzuk hemen.\nZubiak dokumentalari buruzko artikulu bat argitaratu du Bizkaian gehien saltzen den egunkariak. Maixabel Lasa eta Ibon Etxezarreta aurrez aurre ageri dira lanean. Juan Mari Jauregiren alarguna da Lasa. Etxezarreta, aldiz, Gipuzkoako gobernadore zibila izandakoa hil zuen etakidea. Artikuluko titulua: Brindis con el etarra que me dejó viuda Topa alargun utzi ninduen etarrarekin-.\nOdol txarra behar da gero. Ortega vuelve a la cárcel hari sadikoa izatea iritziko zioten egunkari neguritico-ko lagunek —neguritico-a, bai: bilatu egunkariaren organigraman nork agintzen duen han, hasi apuntatzen zenbat aldiz ageri den Ybarra abizena goreneko karguen artean. Eta Neguriko familien beste deitura batzuk—. Non dago titulu hori txalotu dutenen enpatia, errespetua, gizabidea? Biktima jakin batzuen jarrera itsu-itsuan sustengatu, bultzatu eta xaxatu egiten dute. Etorkizuna gogoan aurrera egin nahi duena, ostera, larrutu. Gupidarik ez.\nGauzek beren horretan segitzea nahi lukete. Kasu handiagoa egiten diote jauzi erakustaldi bati egoera bidegabe eta anakronikoa salatu nahi duen manifestazio bati baino. Larunbatean 50.000 lagun ibili ziren Bilboko kaleetan 11/13 auziko 47 lagunei elkartasuna adierazteko. Handik oso urrun ez, Salbe zubiaren inguruan, beste 50.000 pertsona bildu ziren Orlando Duque kolonbiarraren jauziak txalotzeko. Bi ekinaldietako zeinek bildu zuen gazte gehiago, auzipetuen aldekoak ala salto ikusgarriez gozatzeko antolatutakoak?\nPresoen arazoa ez da konpondu, eta denbora kontra dugu. Hori gutxi izan ez, eta titulu iraingarri horiek irakurri behar. 2030eko urtarrilean manifestazioa egingo dugu oraindik? Zenbat gazte joango dira? Gogoz azalduko dira, ala birraitona-amona nekagarriek eramango dituzte, belarrietatik tiraka, taka-takari ezinean heltzen dioten bitartean? Ez da galdera gozoa: herrietan presoen alde egiten diren elkarretaratzeetako parte hartzaileen batez besteko adina ikusi besterik ez dago.\nGaia ez dago politikaren ardatzean. Gure agintari autonomikoak ez dira sobera oldartuko afera behingoz konpontze aldera. «Haiek bazekiten zertan ari ziren, eta galdu egin dute. Ez dute pentsatuko orain agenda politikoa baldintzatzea, ezta?». Galdera inuzentea: estatus berriari buruzko kontsulta inoiz egiten bada, presoak kartzelan egongo dira oraindik? Estatus berri horrek kartzela politika aldatzeko eskuduntza emango digu?\nCaqueta departamenduan jaio zen Gloria, Kolonbia hegoaldean. Haren senideek paramilitarren eta gerrillaren mehatxuak jasan zituzten. Hura gazte joan zen herritik, giro itogarritik ihesi. Kazetaritza ikasi zuen, eta Zuzenbidea gero. Hiri garapenean espezializatu zen. Egun, arlo horretan lan egiten du, Bogotan. Ivan Duquek bozak irabazi zituenean, bake prozesua lehertu nahi dutenen kontra mintzatu zitzaidan, amorratuta. «Gerra sufritu ez duenak ez daki zer den».


Azken ostirala; salbuespenezko politikarekin amaitzeko aukera dugu eskuartean Etxerat\nAzken ostirala; salbuespenezko politikarekin amaitzeko aukera dugu eskuartean\nETXERAT (2022-VI-23) Uda garaian sartu gara eta gogor salatu nahi dugu Ion Kepa Paroten baldintzapeko askatasunaren seigarren eskaeraren aurrean frantziar Estatuaren aldetik agertutako jarrera ankerra, eta Fiskaltza antiterroristak mantentzen duen mendekuan oinarritutako jokamoldea. Garrantzitsua da oso Bakearen Artisauek eta Bake Bidean-ek Ipar Euskal Herrian presoen alde martxan duten dinamika. Bizi osorako zigorra aurkako dinamikaz ari gara eta baita gainontzeko euskal presoen etxeratze prozesuaz ere.\nLege arrunta aplikatzeak berehalakoa izan beharko luke, ez dago ez argudio ez aitzakiarik salbuespeneko espetxe politika iraunarazteko. Hego Euskal Herrira bueltatuz, mantentzen duen blokeoaren aurrean, Iruñeko espetxeko zuzendaritzari eskatu diogu Sarek eta Etxerat-ek espetxe-bidea ahalbidetzeko, oztopo izateari uzteko, euskal presoen eskubideak errespetatzeko eta jarrera proaktiboak izateko.\nSalbuespen-politika hori euskal presoen lekualdatzeei eta hurbilketei buruzko datuetan ere islatzen da, eta moteltze hori ez dator bat euskal gizartearen borondatearekin. Izan ere, bi hilabete igaro dira azken euskalherriratzea eman zenetik. Bitartean, euskal preso horien senideek ehunka kilometro egiten jarraitu behar dute 40 minutuko bisitak izateko. Topas, Mansilla, Dueñas, Estremera, Alcala, Asturias, Daroca, Zuera, Soria, Burgos, Logroño eta El Dueso, urrutiko espetxean dira oraindik 65 euskal preso, beste 17 Frantzian, eta premiazkoa da urrunketari behin betiko amaiera ematea.\nHala eta guztiz ere, zalantzarik gabe, egoera, oro har, hobera aldatu da, eta aurrerapauso garrantzitsuak ematen ari dira. EPPK-ko 183 presoetatik, 101 daude gaur egun Euskal Herriko espetxeetan. Ez dago jada euskal presorik lehenengo graduan, 21 preso hirugarren graduan daude, eta dozena erdi baino gehiago baimenekin ateratzen ari dira espetxetik.\nAurrerapenak dira baina, lege arrunta aplikatuz gero, euskal preso gehienak atera beharko lirateke modu batera edo bestera. Ez baikara ari onurez. Salbuespen-politika desagerrarazteaz eta lege arrunta aplikatzeaz baizik. Eskubideez ari gara, legean jasota dauden eskubideez. Azken ostiral honetan, hasitako bideari bultzada ematearen garrantzia azpimarratu nahi dugu. Argi baitugu, jendarte zibilaren aktibazioari esker iritsi garela honaino eta urratsak ematen jarraituz, kilometroak batuz, egingo dugula aurrera.\nSalbuespenezko espetxe politikarekin behin betiko amaitzeko aukera dugu eskuartean eta lortu artean ez gara pausatuko. Izan ere, hala ez den bitartean, benetako bizikidetza, memoria, justizia edota bake egoerez hitz egitea, zoritxarrez, ezinezkoa izango baita. Horrela sufrimendu egoerekin amaitzea ezinezkoa delako eta herri gisa aurrera egitea ezinezkoa delako. Eta hau da, hain zuzen ere, jendartearen gehiengoaren nahia, aurrera egitea. Eta guztion eta gutako bakoitzaren erantzukizuna da errealitate bihurtzea.\nEtxerabideagertu! Etxean eta bizirik nahi ditugu!


Aspertzeari izkina egin dakioke | Revista\nBikotearen arazoak: monotonia : Aspertzeari izkina egin dakioke\nBarne- eta kanpo-motibazioa dagoenean azken emaitza onuragarria da, esker oneko emozioak gertatuko dira lehen edo geroago, eta aspertze hori aldarte esporadiko hutsa izango da. Barne-motibazioa izanik, ingurunea mesedegarri gertatzen ez denean, nekez edo oso nekez bada ere gizakia mugitu egiten da, eta ingurunea aldatzeko egin duen ahaleginaren ondorez, oso litekeena da apatian ez erortzea. Motibazioa kanpo aldetik badabil baina barne-dinamismoa falta baldin bada, gizakia mugitu egiten da baina “mugimendu” horren kalitatea eta iraupena eskasak ohi dira. Aspertzea ezinbestekoa izango da, kasik.\n“Bere adinean” aldatu egin daitekeela sinetsi behar dute biek ere, etsi-etsian sinetsi ere.\nGauza berriak -erabat kontrolatu gabeak, seguru aski- gertatzeko arriskua “nozitu” behar da.


Euskarazko publizitatea. Hitz-joko polisemikoen galera (II) | 31 eskutik\n← Karitatearen ahizpak\nMenu zabalgarria →\n2015/03/26 · 7:00\nEuskarazko publizitatea. Hitz-joko polisemikoen galera (II)\nAurreko postaren hari beretik, polisemia galtzen duten kanpaina berriak dakarzkit. Hala ere, guztia negarra eta aienea izan ez dadin, bukaeran ele bietan parekoak diren pare bat gehitu ditut. Aurrekoan bezala, kanpaina bakoitzak bere azalpen-ohartxoak ditu:\nIragarki honetan esapide fosildua darabilte bai gaztelaniaz bai euskaraz, baina gaztelaniazkoari hitz-jokoak ematen dio gatza eta piperra, “gusto” hitzaren polisemiaren bidez. Batetik, norbaitek zerbait gustura (pozik) egingo duela adierazteko erabiltzen den esapide fosildua da “con mucho gusto”; bestetik, ordea, dastamenaren erreferentzia dakar (dasta handi eta biziko produktua da Euskadi). Testua bera aski litzateke joko horretarako, baina kasu honetan irudiak indartu egiten du adiera hori, lau baitira ageri diren jakiak, oso toki agerikoan jarriak gainera (ur-aza, mahats zuria, mahats beltza, arraina saltsan platerean…). Euskarazkoan ere esapide fosildua baliatu dute, baina gaztelerazkoaren polisemiari eusten ez diona, esanahi bakarrekoa baita “atsegin handiz”, dastamenaren oihartzunik ez dakarrena.\nGRIPEA HELTZEAR DA\nEstrategia nagusia esapide fosildua irudiaren bidez biziberritzea da. Baliabide hori, nabaria denez, galdu egiten da euskaraz. “La gripe está al caer” esaten zaigu, eta “GRIPE” hitza horrelaxe dago hain zuzen ere, paraxutean jausten. “Gripea heltzear da” titularrean, ordea, joko hori galdu egiten da. Hala ere, hitz-joko erantsi bat ere badago, polisemiaren esparrukoa. Gaztelaniaz “caer enfermo” esaten denez, gaixotasunaren oihartzuna ere badakar “la gripe está al caer” esaldiak. Euskarazkoan, aldiz, dena esapide arrunten bidez dago emana, eta ez da fosildurik biziberritzen, ez gaixotasunaren oihartzunik ageri. Zuzen-jatortasunari egin diote men, egokitasunaren kaltetan. Etsi-etsian, “gripea erortzear dago” jarri zitekeen, kontuan izanda “erori” aditzaren konnotazioak askoz egokiagoak direla testuinguru honetan.\nBestalde, irudia euskarara egokitu izan balute, zerutik jausten den hitza “gripeA” izango litzateke, ez “gripe”.\nBilboko Orkestra Sinfonikoa (BOS), 2013\nPolisemian oinarritzen da titularra, “iritsi” ez ezik “hunkitu” ere izan baitaiteke gaztelaniaz “llegar”. Irudiak hitzaren lehen adiera indartzen du, hondarrean iritsi dena ageri baita: biolin itxurako botila, barruan mezu bat duena, partitura bat. Euskarazko titularrean, “heldu” aditza erabili dute “llegar”-en ordezko. Esan liteke, beraz, gaztelerazkoan estrategiaren muina den hitz-jokoa galdu egiten dela euskarazkoan. Beharbada hobe zatekeen “heldu” ordez “iritsi” erabiltzea, baina hitz-jokoa berdin galduko litzateke hala ere.\nTitularra ¿Para reducir grasa siempre es necesario cirugía?\nfrío, frío Kirugiara jo behar al da beti gantza kentzeko?\nBilboko Udala, 2010\nTitularraren hasiera galdera erretoriko bidez emana dago, eta bigarren zatian, berriz, erregistro-imitazioa dago, umeek darabiltzaten jokoena edo igarkizunena: asmatzen ez duenari, edo asmatzetik urruti dagoenari esaten zaio “frío, frío”, beste erantzun bat asma dezan. Erregistro-imitazioaren ondorioz, hitz-joko polisemikoa dago “frío-frío” horretan. Esanahi metaforikoaz gain (asmatzetik urruti), gorputz-atalean esaten zaigu hotza dela, kasu honetan gakoa zera baita: tenperatura baxua. Euskarazkoan hitzez hitz itzulita daude bai galdera erretorikoa eta bai “hotz-hotz”. Kontua da euskarazko igarkizunetan ez dela formula hori existitzen, eta, horrenbestez, ia ezerezean geratzen dela. Erregistro-imitazioa, eta, ondorioz, polisemia, suntsituta daude. Baliteke gaztelaniaren ondorioz egun umeek formula hori euskaraz ere erabiltzea, baina hori beste aztergai bat izango litzateke.\nTitularra SI ERES UNA\nDE VUELTA EN EL\nGAUTXORI GAUTXORIA BAZARA\n“De vuelta”-rekin hitz-jokoa egiten ahalegindu dira, “azpikoz gora” eta “itzuli” adierak tarteko. Euskarazkoan ere saiatu dira hitz-joko horri eusten, baina “buelta egin”, berez, gehiago da “osteratxoa egin”, eta ez “bueltatu, itzuli”. Alde horretatik, galdu akaso ez, baina ahuldu behintzat egiten da hitz-jokoa. Hala ere, metaforari eutsi egiten zaio, eta horretan, bederen, euskarazkoa koherenteagoa da, gautxoriaren erabilera dela medio. Gainera, epanadiplosi tankera hartzen du, hasiera eta bukaerako hitzak antzekoak baitira: “gautxoria” eta “gautxorian”.\n“En su mejor momento” titularrak bikaintasuna iradokitzen du. “Garaian garaikoak” ez da itzulpen traketsa, baina ez du bikaintasunaren arrastorik. Alde horretatik, “Sasoian sasoikoa” hobea zatekeen, sasoian egotea garaian garaikoa izatea baino dezentez gehiago baita. Gainera, irudian jarri duten baserritarra (gaztea, sasoikoa) ere horretarako dago hor. Bestalde, gaztelaniazkoak onartzen du sarrera eta titularra testu bakar gisa irakurtzea: “Apoyamos el origen local de nuestras frutas y hortalizas en su mejor momento”. Euskarazkoan, aldiz, ez da posible.\nHitz-joko polisemikoari eutsi diotenak\nNahiz eta, oro har, leloak euskaratzean polisemia galdu, ondoren datozen adibideek frogatu egiten dute polisemiaren alorreko hitz-joko elebidunak egin daitezkeela:\nGardentasuna, objektuei eta ikusmenari dagokionaz gain, metaforikoki aplikatzen zaie “ezkutuko amarrurik” ez duten kontuei. Kontzeptu hori anplifikatzea da iragarki honen estrategia nagusi eta bakarra. Horretarako, metajardunaren bidea aukeratu dute, produktuaren gaitasun “morala” eta iragarkian erakusten den kartel gardenaren arteko konparaketaren bidez. Iragarkia iragarki dela ohartarazten zaio bide horretatik hartzaileari, horrek dituen arriskuekin. Edonola ere, euskaraz hitz-jokoa ez da galtzen, eta gaztelaniazkoaren parekoa da erabat. Gainera, gaztelaniaz ez dagoen aditz-elipsia agertzen da azken esaldian: “Kutxako hipotekek zorurik ez”.\nTitularra TU AHORRO GANA\nen interés ZURE AURREZKIA IRABAZLE\nGuztiari eusten dio euskarazkoak. Lehenengo eta behin, apostrofea dago: tu / zure. Halaber, polisemia baliatu da berriro ere hitz-jokoa egiteko. Kasu honetan, “irabazle interesean” horrek dirua/opariak irabaztea eta interesgarri bihurtzea esan nahi du aldi berean. Euskaraz ederto emana da.\nAztertutako azken bi kanpainak iragarle berarenak dira: Kutxa. Esloganari dagokionez, Kutxak urtetan erabili zituen “¿qué quieres mañana?” eta “zer nahi duzu bihar?” leloak. Anakoluto gisako bat egin dute bi hizkuntzetan, propio, galdera erretoriko baten barruan. Anakolutoaren bidez, etorkizuna bertan dela iradokitzen da, eta galdera erretorikoak iragarkian bertan du erantzuna: lasaitasuna nahi dut gain-gainean dudan geroan. Eslogan hori ere pare-parekoa euskaraz eta gaztelaniaz.


X kromosoma hauskorraren sindromerako terapia berri bat aurkitu dute\n2013/04/09 Lakar Iraizoz, Oihane - Elhuyar Zientzia Achucarro neurozientzia-zentroko eta EHUko ikertzaileek terapia berri bat aurkitu dute X kromosoma hauskorraren sindromerako. Sistema endocannabinoidea modulatuz gaixotasunaren sintomak hobetzea proposatzen du terapia berriak. “Argi dago, ez da gaixotasuna sendatuko, gaixotasun genetikoa delako, baina oso positiboa da garuna hein batean manipulatze...\nRNA zirkularra, geneen erregulatzaile\n2013/03/07 Etxebeste Aduriz, Egoitz - Elhuyar Zientzia Orain gutxi arte ia ezezagunak ziren RNA zirkular batzuek geneen erregulazioan parte hartzen dutela argitu dute Nature aldizkarian argitaratutako bi lanek (1, 2). MikroRNA izeneko modulatzaileak xurgatzen dituen “belaki” gisa jokatzen dute.\nAzken bi hamarkadetan, RNA mota berri asko agertu dira, baina ia beti linealak. Landareetan eta animalietan ...\nIkusi beste gai batzuk\tZoologia (1.224)


Parte hartu gure twitter lehiaketan eta irabazi Vanesa Martinen kontzerturako bi sarrera — TUlankide MONDRAGON\nParte hartu gure twitter lehiaketan eta irabazi Vanesa Martinen kontzerturako bi sarrera\nParte hartzea oso erraza da: birtuiteatu gure @esTUlankide edo @euTUlankide profiletako twitterrean zozketa iragartzen duen txioa; jarrai gaitzazu eta zozketan sartuko zara. Urriaren 22an, 19:00etan, Vanesa Marinen kontzertua izango da Kursaalean. TU Lankidek 2 sarrera zozketatzen ditu. Parte hartu zuk ere!\nParte hartzeko birtuiteatu zozketa iragartzen duen txioa @esTulankide edo @euTUlankide kontuetan, datorren urriaren 16ko 10:00ak baino lehen. Horrela, parte hartzen duten guztien artean zozketatuko dira kontzerturako bi sarrera.\nIrabazlearen izena egunean bertan jakinaraziko da tulankide.com eta twitter bidez.\n- Parte hartzeko azken eguna urriaren 16a izango da, goizeko 10:00etan.\n- Urriaren 16an zozketatuko dira sarrerak eta irabazlearen izena publikatuko dugu webgune honetan eta baita twitterreko gunean ere.


Parlamentuak Nafarroako Unibertsitate Publikoarekin 2020rako duen lankidetza-hitzarmena berritu du | Parlamento de Navarra\nParlamentuak Nafarroako Unibertsitate Publikoarekin 2020rako duen lankidetza-hitzarmena berritu du\nEztabaidarako Ikasgelako eta Iritzi Publikoko Katedrako jarduerei eusten zaie, eta NUPeko irakasle eta ikertzaileen eskutik aholkularitza-ekintzak ezartzen dira\nNafarroako Parlamentuko lehendakari Unai Hualdek eta Nafarroako Unibertsitate Publikoko errektore Ramón Gonzalok gaur sinatu dute bi erakunde horiek 2020an hainbat zabalkunde-jarduera egite aldera adostu duten hitzarmena.\nHitzarmena txertatuta dago Parlamentuak eta NUPek nork bere helburuak lortzeko moduko ekintzen abiarazpena bideratzearren 2001eko ekainaren 11n sinatu zuten lankidetzarako esparru-akordioan.\nItun horretan jasotako lankidetza-modalitateen artean daude, besteak beste, "izaera juridiko, sozial edo politikoko azterlanak, proiektuak edo programak egitea" eta "ikastaroak, hitzaldiak eta jardunaldiak antolatzea".\nOraingo honetan, Unai Hualdek azaldu duen bezala, programatutako jarduerek beste behin erantzuten diote "oratoria, komunikazioa eta eztabaida sustatzeko" ahaleginari, "gure unibertsitarioen ahozko adierazpena hobetzeko asmoz".\nHorregatik, Hitzarmenak ‘Eztabaidarako Ikasgela’ jaso du berriz ere (22.650 euroko zenbatekoarekin); ikasgela, izan ere, kultura politikoari buruzko hausnarketarako gune bat izanen da, eta toki-mailako hainbat lehiaketa bilduko ditu (Unibertsitate Eztabaidako XIX. Liga, Euskarazko VIII. Eztabaida Txapelketa). Era berean, estatu-mailako lehiaketetan parte hartzea aurreikusten du (Unibertsitateen G9 Taldearen Unibertsitate Eztabaidako XII. Liga, G9 Taldearen VI. Hitzaldi Txapelketa), Eztabaida Klubari jarraipena ematen dio (hastapen-maila eta maila aurreratua), eta finkatu egiten du modalitate horrek unibertsitateaurreko eremura izandako hedapena (Batxilergoko Eztabaidaren XI. Txapelketa).\nZuzenbidekoak eta Zuzenbideko eta Enpresen Administrazio eta Zuzendaritzako Gradu Bikoitzekoak diren Unibertsitarioen eta parlamentarien arteko topaketei dagokienez, azken urteetako formatuari eustearen aldeko apustua egin da: hots, zuzeneko solaskidetza, xedetzat duena forudunei eta haien lanari buruzko ikuspegi osoagoa erraztea. Nolanahi ere, helburua da ideia-trukea erraztea parlamentariak daukan funtzio politikoarekin eta zerbitzari publiko bezala duen eginkizunarekin zerikusia duten aferen inguruan.\nAholkularitzaren arloan, NUP konprometitzen da hiru hilean behin Nafarroako Parlamentuko liburutegiari bidaltzera Zuzenbidearekin, Gizarte Zientziekin eta Nafarroari berariaz lotutako beste gai batzuekin lotuta egiten dituen argitalpenak.\nEremu horretan, eta 2020rako berrikuntza gisa, NUPek bere irakasle eta ikertzaileak jarriko ditu Nafarroako Parlamentuaren esku, saio monografikoen bidez konplexutasun bereziko gaietan aholkularitza eman dezaten.\nBestalde, eta hitzarmen espezifiko baten xede bada ere (26.350 euro), eutsi egiten zaio Iritzi Publikoaren eta Gizarte Berrikuntzaren Parlamentuko Katedrari, zeina arduratuko baita, jadanik ohikoa denez, Iritzi Publikoaren Barometroa (Navarrometroa) lantzeaz eta gaurkotasun politikoko gai bati buruzko jardunaldi akademiko bat antolatzeaz.\nHitzarmena sinatu ondoren –49.030,5 euroko gehieneko aurrekontua du– , Unai Hualdek eta Ramon Gonzalok "poza" adierazi dute,"edukiak eguneratu" egiten dituelakoan eta "urte askoan" iraun dezala espero duten "harreman onuragarriari jarraipena" ematen diolakoan.\nNUPeko Errektorearen ustez, 2020ko Hitzarmenean ezarritako aholkularitza lanak NUPek bere sei ikerketa institutuen bitartez egiten duen “ezagutza-transferentziaren” barnean sartzen dira. Kasu honetan “legegintza garapenak optimizatzea da asmoa”.


Gerri eta izterren desoreka kronikoa | Aixebe & Abante\nGerri eta izterren desoreka kronikoa\nPosted on noviembre 13, 2014 por Oier Gorosabel Larrañaga en aseguroak, gara_gaur8, gutaz, komunikabideak, laborala // 1 Comentario\nOsasun profesionalaren ikuspegitik, aseguruekin lan egiteak abantaila handia du, zalantzarik ez dago. Hemen ere inoiz aipatu dugu: lesio akutuetan, batez ere, gaitza hobeto sendatzeko aukera ematen digu, pazientearen poltsikoak asko sufriarazi barik. Halere, Osasun Aseguruek badute beste aurpegi ez hain atsegin bat: haien estaldura ez dago prestatuta paziente kronikoen beharrei erantzuteko. Horien kasuan, arazoak gorputz atal anitzetan aurki daitezkeen arren, tratamendua parte batera bakarrik zuzentzen da (ukalondoa, esate baterako). Horrek ez du emaitza onik: mina ez da guztiz kentzen, edo tratamendua amaitu eta denbora gutxira bueltatzen da… Osagileondako frustragarri xamarra da paziente horrek benetan behar duen tratamendua jakitea eta ezin eman izatea.\nEgoera horretan, aseguruen lan egiteko erak ganaduaren haragiaren zatiketa ekartzen dit gogora –solomoa, izterra, xerra, sorbalda…– guk tratatu beharreko gorputz atalak irakurtzen ditudanean. Hala egiten dugu, noski; batetik, ukalondoko mina tratatzeko aginduarekin etorri den pazienteari lepoa manipulatuta, zorigaitzez, min emango bagenio, legearekin arazo larria izango baikenuke, eta bestetik, 50-60 euro balio dezakeen tratamendu batengatik sei euro jasotzeak ere ez duelako gehiegi sakontzeko astirik ematen. Aseguru-etxeetako pazienteekin, beraz, medikuak agindutakora bakarrik mugatu behar izaten gara. Salbuespen bakarrarekin: gerriko eta izterretako desorekak. Arazo beraren aurpegi biak baino ez baitira.\nPelbisean bat egiten duten gerri eta izterrek gure grabitate-zentroa osatzen dute (edo corea, azkenaldian modan jarri den ingelesezko izena erabilita). Bertako muskuluak gorputzeko indartsuenak dira, adibidez aurreko batean aipatutako pubis osteopatian nahastuta daudenak, eta gehienak Ormaiztegiko txakurrarena egiten dute, “jo eta pasa” alegia: izterrean hasten direnak gerriraino ailegatzen dira, eta alderantziz. Batzuetan muskulua bera luzea delako (iliopsoas), eta bestetan muskulu txikiagoek faszien bitartez kateatuta lan egiten dutelako. Kontua da, praktikan, gerriko edozein arazok izterretan eragina izango duela, eta alderantziz. Beste modu batera esanda, sendatzen ez diren gerriko min horien azpian, askotan, giltzadura azetabulofemorala (mokorraren edo aldakaren giltzadura) egoten dela.\nHorregatik, lunbalgia “diagnostiko” hutsarekin etortzen zaizkidan pazienteei (igar bedi kakotxen ironia sotila), izterren mugikortasuna ere begiratzeko ohitura hartua dut. Lehen esan dudan legez, hain lotura argia eta garrantzitsua du, ezen aseguruetako pazienteekin ere salbuespena egiten dudan. Tratamenduan ere, gutxi izango dira gerriko min kronikoz etorri eta izterretako luzaketarik gabe doazen pazienteak, kontsultan edo etxean egiteko ariketa modura. Izan ere, luzaroan garatu diren desorekez ari garenean, ezinbestekoa izaten da desorekatu gaituzten ohiturak identifikatzea eta aldatzea. Kasu bakoitzak bere neurriko irtenbidea beharko du, jakina: kirolari batek entrenamenduak moldatuko ditu; kirolaria ez denak ariketak eta luzaketak egin ditzake; bizkar-izter atzealdetik doan muskulu katea laburtua duenak ez ditu beharko sabel-izter aurrealdetik laburtua duenak egingo dituen ariketa berak… Eta osasun arazorik ez duenak ere, ongi mantentzeko kontuan har dezala: izterrak malgu dituenak, nekez ezagutuko du gerriko minik.\nGaur8rako, 2014ko azillan 8xa.\nGerriko mina | Aixebe & Abante Fisioterapia


Behe quark - Wikipedia, entziklopedia askea.\nBehe quarka (d quarka ere deitua ingelesezko down quark izenetik) quarken lehen belaunaldiko funtsezko partikula bat da. Funtsezko kargaren −⅓ko karga elektrikoa eta ½ko espina du, ondorioz fermioi bat delarik eta Pauliren bazterketa printzipioa betetzen duelarik. Goi quarkarekin eta elektroiekin batera ikus dezakegun eta eratuta gauden materia guztia osatzen dute, hiru partikula hauek oso egonkorrak baitira eta ez baitira gehiago desegiten edo erortzen.\nQuark guztiek bezala behe quarkak kolore karga du eta elkarreragin nuklear indartsua sentitzen du gluoiak igorri eta xurgatuz. Behe quarkek karga gorri, berde edo urdina dute, eta behe antiquarkek karga antigorri, antiberde edo antiurdina. Elkarreragin hau sentitzean partikula hau ez da isolatuta ikusten, baizik eta beste quark bat edo birekin hadroiak eratuz. Eratzen diren hadroien masaren gehiena kolore eremuaren energiatik dator (Einsteinen ekuazio ospetsuak dioen bezala energia eta masa gauza bera dira) eta ez quarketatik beraietatik.\nBehe quarkak dituzten hadroiak[aldatu | aldatu iturburu kodea]\nPioi kargatuek (π±) behe quark edo antiquark bat dute eta pioi neutroak (π0) bien konbinaketa lineal bat.\nKaoi kargatuek (K±) behe quark edo antiquark bat dute\nEta (η) eta eta prima (η') partikulak behe quarkak eta euren antiquarkak dituzten konbinaketa linealak dira.\nD mesoi neutroak (D0) eta B mesoi kargatuek (B±) ere behe quark eta antiquarkak dituzte.\nDelta barioi neutroek (Δ0), positiboek (Δ+) eta bikoizki positiboek (Δ++) bat, bi eta hiru behe quark dituzte hurrenez hurren.\nLambda partikula neutroak (Λ0) goi quark bat du. Lambda positibo sorgindu partikulak (Λ+c) eta behe lambda neutroak (Λ0b) beste horrenbeste.\nSigma partikula neutroak (Σ0) eta positiboak (Σ+) bat eta bi behe quark dituzte hurrenez hurren.\nXi partikula neutroak (Ξ0) eta xi positibo sorginduak (Ξ+c) behe quark bana dute.\nAurreko barioien antipartikulek bejhe antiquarkak dituzte.


APRENDIZAJE Y SERVICIO EN BEGOÑAZPI...\nby Andri Adma Wijaya\nBILBOSPORT MUNDUKO KIROLAREN INFORMAZIOA 2.\nPORTADA1 ORRIAFUTBOLA:3, 4, 5, 6, 7 ORRIAKSASKIBALOIA:8, 9, 10, 11 ORRIAKDENBORAPASA12, 13 ORRIAKBILBOSPORT14 ORRIA 3.\nAthletic-Hercules Athleticek urrezko hiru puntu lortu ditu Hercules ahul baten aurka eta Europa Leagueko postuetan sartu da 32 punturekin.Bilbotarrek 3-0 gainidtu dute Alacanteko taldea Javi Martinezen, Fernando Llorenteren eta Iker Munianen golei esker eta sailkapeneko seigarren postua eskuratu duteZuri-gorriek ederki hasi dute norgehiagoka erasoan murgildutaeta hasierako minutuetan gol aukera garbiak sortu dituzte.Laugarren minutuan Javi Martinezek 1-0ekoa lortu duetxekoentzat burukada eder batekin eta partida ezin hobe jarri dabizkaitarrentzat. Aiegiko erdilaren golarekin taldeak konfiantzahartu du eta baloiaren jabetza mantentzen hasi da. Muniainek etaDavid Lopezek abagune onak izan dituzte bigarrena sartzeko,baina Calatayud erne egon da jaurtiketak desbideratzeko. 17.minutuan Undiano Mallenco epaileak akats larria egin duFritzlerri txartel horia erakutsiz Muniaini egindako sarreragatik.Sarrera egin duena David Cortes izan da eta ez Fritzler etaHerculesko atzelariaren bigarren txartela izan beharko litzateke.54. minutuan. Etxeko taldeak ez du ezustekorik nahi izan eta 60.minutuan Llorentek 2-0ekoa lortu du burukada eder batekin.Iraolaren erdiraketa zehatza izan da penalti puntu ingurura eta zuri-gorrien bederatzi zenbakiak bere hamabigarren gola lortudu.Athleticek ondo kontrolatu du emaitza eta baloiaren jabetza etanorgehiagokako 64. minutuan Iker Munianek azken 3-0ekoa lortu du 4.\nEuropako postuetan sartzeko "motibazioa" Herculesen aurka lortutako garaipenaren gakoa izan zelaadierazi zuen Athleticeko Javi Martinezek."Dinamika positiboan gaude eta argi etagarbi geratu da. Indartsu zelairatu garaEuropako postuetan sartzeko aukeragenuelako. Hasieratik dena eman dugu", esandu nafarrak.Europa Leagueko postuetan sartzeko helburu"aspalditik" zutela esan eta hurrengo xedeapostu hori "sendotzea" izango delaazpimarratu du erdilariak.Athleticek aurkari zuzena den AtleticoMadrili bisita egin dio hurrengo igandean.Garrantzi 5.\nEmmanuel Adebayor jokalari zuria izangodae hurrengo orduetan Real MadrilekManchester Cityrekin akordioa lortu baitu.Togoko jokalariaren atzetik ibili daMourinhoren taldea azken egunetan, batezere Van Nistelrooyren fitxaketa baztertueta gero. Adebayor, lagatu gisa helduko daReal Madrilera denboraldia bukatu arteeta fitxatzeko aukera izango du 15milioiren truke. Higuainen lesioarekin etaBenzemaren sasoi pattalarekin merengeek 9 bat behar dute eta Hamburgokezetza eman ondoren, Florentino Perezek 6.\nOsasunak garaipen garrantzitsua lortu du Reyno de Navarran Real Madrili 1- 0 irabazi ondoren. Garaipen honekin arnasa lasai hartzen dute gorritxoek eta Liga ia erabakita utzi dute Real Madril Bartzelona liderrarengandik zazpi puntura geratzen baita.Partida hasieran erritmo bizia eman zion Osasunak eta laugarrenminutuan Corok eman zuen lehen abisua, baina bere jaurtiketakanpora joan zen. Ondoren Real madrilen erantzuna etorri zenBenzema, ordea, ez zen errematera iritsi Di Mariaren erdiraketa batenondoren. Real Madril nagusi izan zen 30. minututik atsedenaldiraarte. Benzemaren jaurtiketa kanpora joan zen eta ondoren Ricardokerantzun bikaina eman zion aurrelari frantziarraren jaurtiketari.Osasunak ere izan zuen 1-0ekoa sartzeko aukera. Pandiani bakarrikzegoen errematea egiteko, baina bere burukada kanpora bidali zuenoso aukera garbia huts eginez. Lehen zatiaren azken minutuetanCristiano Ronaldo bakarrik geratu da Ricardo atezainaren aurrean etahonek buruz burukoa salbatu du. Honenbestez, golik gabe bukatu dalehen zatia (0-0).Bigarren zatian tentsioa izan zen nagusi, baina jokogutxi. Lehen aukera Real Madrilek izan zuen nahiz eta Carvalhorenburukada kanpora joan zen 57. minutuan. Bost minutu beranduagoCamuñasek jokaldi bikaina egin eta 1-0eko sartu zuen 7.\nLagun Aro GipuzkoaBasketek beste porrotbat jaso du ACB Ligangaur Sevillan Cajasolenaurka 73-61 galduondoren. Gipuzkoarreksailkapenarenbehealdean jarraitzendute zazpi garaipenekoeta hamabi porroteko 8.\nBryant Philadelphian, Pennsylvanian , jaio zen, Joe eta Pam Bryant-en seme gazteena izanda. Bi arreba nagusi dauzka: Shaya y Sharia.Bryant-ek sei urte zeuzkalarik, aitak NBA utzi eta familiarekinItaliara joan zen, non profesionalki saskibaloian joango zen. Bryantumea hango bizimodura ohitu zen eta italieraz erraz hitz egitea lortuzuen. Txikitan futbolean ikasi zuen eta AC Milan zuen talderikgogokoena; hori gutxi balitz, Italiatik irten ez balitz futbolarialitzatekeela esan zuen saskibaloilariak. Bryant FC Barcelona,Ronaldinho eta Frank Rijkaard-en zale amorratua da.1991n Bryant Estatu Batuetara itzuli eta Philadelphiako LowerMerion Institutuan ikasten zuen, non izugarrizko ibilbideagatikeskerron nazionala irabazi zuen. Bryant institutuaren historiansaskiratzailerik onena izan zen 2.883 punturekin, Wilt Chamberlain-en marka (2.359 puntu) gaindituz eta Carlin Warley-ena (2.441puntu) ere bai. Senior urtean USA Today-k eta Parade Magazine-kdoatu zuten Naismith Prep Player of the Year Award sariarekinMcDonalds All-America Team-en sartzearekin. Denboraldi hartanbatez besteko lorpenak 30.8 puntu, 12 errebote, 6.5 pase eta 3.8 tapoiziren, Lower Merion Class AAAA estatuko titulura bultzatuz 31 eta 2rekordarekin. Marple Newtow taldearen aurka bere partidurik onenalortu zuen 50 punturekin.Distiratu ondoren, NBAra jauztea eta Draft-en aurkeztea erabaki zuen 9.\n1996-1999: Lehenengo urteak1996ko Draft-en Charlotte Hornets-ek hautatu zuen 13. postuan.Jerry West orduko Lakers-en general manager-ek Kobe-rensakibaloiko potentziala eta gaitasunak ikusi zituen campus pre-draft-etan. Draft egokitu eta berehala, Hornets-ekin barik Lakers-ekinjokatu nahi zuela nabarmendu zuen Bryant-ek. Hamabost egunenburuan, West-ek taldez aldatu zuen Vlade Divac pibot titularraHornets-era Bryant gaztearen truke.Lehenbiziko denboraldian ez zuen asko jokatu, 7.6 puntu, 7.6 puntu,1.9 errebote, 1.3 pase eta 15.5 minutu batez beste lortu zituelarik 71partidutan -berauekotako 6tan titularra izanda-. 11.3 puntu lortuzituen denboraldi erregularreko azken 13 partiduetan; eta 20 minutubaino gehiagoz jokatutako 26 partiduetan, 12.4 puntu. All-StarWeekend-en izarretako bat izan zen, lehenik 31 puntu Schick RookieGame-en lortuz, eta gero Slam Dunk Txapelketa irabaziz 50puntuetako 49 lortuta 10.\nsudokuZazpi diferentziak 11.\nLetrasko sopa 12.\nfutbola saskibaloiaBeste kirol asko Recommended


« Zereko zera zertzen delako zereko zerarekin | Non biziko gara? »\nArgiak piztean, gaur egungo etxe bateko egongela bat ikusiko da. Atzean, kalera ematen duen leiho bat egongo da. Aldamenean, armairu bat eta mahaitxo bat, gainean haririk gabeko telefono bat dagoela. Aurrealdean, sofa luze bat eta egurrezko mahaitxo txiki bat, harizko mantal batez estalia. Kalera ematen duen atearen aurrean, aterkiontzia egongo da aterkiz betea. Egongela txukuna ikusiko da, jasoa).\n(Berta ageri da eszenategian. Haririk gabeko telefonoa dauka belarriari itsatsia, eskuak bere poltsan eguneroko trasteak gordetzeko erabiltzen ari da. Egongelaren alde batetik bestera mugituz dabil, presaka).\nBERTA (Serio ari da, haserretu gabe baina serio).\nEneko, beti ezin ibiliko gaituk kontu berdinarekin bueltaka...\nBai, baina hori argitu genian. Aitaren testamentuan argi adierazita zegoan.\nBai hi, ni ere bolada txar bat pasatzen ari nauk baina ez nauk besteei errua botatzen ari. Heurea heuk konpondu beharko duk.\nBueno hi, nahikoa diagu. Lanera joan behar diat eta berandu nauk. Ahaztua bahengoen ere, batzuk lanera joaten gaituk. Ez Eneko, utzi iezadak bakean... ez idak belarria berotu eguna hasi orduko. Bueno hi, hitz egingo diagu. Orain agur!\n(Eta telefonoa bere tokian utziko du eta kaleko aterantz abiatuko da, baina zerbait ahaztu izan balu bezala, berriro eszenatokian agertuko da. Etxe barrurantz oihuka hasiko da).\nPABLO (Entzun egingo zaio baina ikusi ez).\nZatoz mesedez, banoa eta!\nPABLO (Korrika batean agertuko da, eskuan silikona ontzi bat duela).\nKomunekoa amaitzen duzunean, mahaitxo honen hankatxoa konpondu ezazu, kulunkan dago eta. Ea behingoz beheko gizonak bakean uzten nauen. Mahaiaren kulunka entzuten duela esan ez zidan ba lehengo egunean!\nBa, komunekoari behin-behineko konponbidea baino ez diogu emango. Silikonak dutxako ura geldiaraziko du baina tutu sistema zeharo zahartua dago eta ez da harritzekoa izango ura beheraino...\nBERTA (Moztu egingo dio).\nBale Pablo, baina hilabete batzuetarako bakea ziurtatzen al didazu? (Mahai gaineko kafesne kikarari zurrut eginez).\nPABLO (Batere presarik gabe).\nBaietz esango nuke nik.\nAmaitzen duzunean, giltzatu atea eta eman iezazkiozu giltzak atezainari.\nNire kontu Berta, zuk segi lasai.\nLasai ez, banoa korrika batean. Edozer izanda ere, (Bere poltsatik papera eta boligrafoa aterako ditu eta zerbait idatziko du) deitu telefono honetara. (Paper zatia luzatuko dio). Emakumezko bat aterako zaizu eta esan 1412arekin jartzeko. Ados?\nPABLO (Jaramon handiegirik egin gabe).\n(Bertak alde egin bezain pronto, Pablok, atzealdean dagoen armairua ireki eta...)\nEz dakit ondo ote dagoen egiten ari naizena baina, ze demontre! Ez nau inork ikusten eta goseak amorratzen nago. Hemen ardo goxoa... hemen kakahueteak... (Dena besoetan hartu eta sofan eseriko da, lasai, oinetako zikinak mantoi zuriaren gainera luzatuz). Berta itzultzen denerako, dena eginda! Baita gosalduta ere!\n(Bat-batean argiak itzaliko dira, erabateko iluntasuna egingo da. Tximistaren moduko argi zuri bat ikusiko da eta trumoi zarata izugarria entzungo da, eztanda handia. Jarraian, argia egongo da berriro ere).\nPABLO (Sekulako sustoa hartuko du eta eskuetan dituen kakahueteak, egongela guztian zehar zabalduak geratuko dira).\nAi ama! Ze izan da hori! (Korrika batean, sofaren atzean ezkutatuko da).\n(Isiltasuna egingo da une batez. Gero, etxe barrualdetik, Clitemnestra agertuko da, oinutsik dator. Ez daki non dagoen, txundituta dago, apur bat zorabiatua, toki guztietara begira).\nDanao? Danao? Non zaude Danao? Zeusengatik!! Zer gertatu zaio gure oikía-ri?\nPABLO (Jaiki egingo da emakumearen ahotsa entzutean).\nDana? Oraintxe hasi naiz eta! Laster amaituko dut baina denbora eman beharko didazue, ez? (Kakahuete hondarrak arropatik astinduz). Konforme, lanean egon behar nuen baina gosetu egin naiz eta ze demontre! Ezingo ote nuen ba zerbait jan? Beti besteak lanean ikusteko konforme eta zeu ze, e? (Pixkanaka berotuz).\n(Clitemnestrak, Pablo ikustean, sekulako garrasia egingo du eta erabat izututa, zorabiatu egingo da, luze-luze lurrera eroriz. Clitemnestraren garrasiak Pablo izutuko du eta beronek ere garrasi batez erantzungo dio).\nPABLO (Bere burua lasaitzen ahaleginduko da).\nJesus emakumea! A ze ustekabekoa eman didazuna!\n(Emakumea lurrean ikusten duen arren, ez da batere izutuko).\nEsan ez dizut ba oraintxe hasiko naizela lanean? Zirkorik ez niri, e? Eta gainera, nor zara zu, horrela, bat-batean hemen agertzeko? Bertak ez dit esan inor geratzen zenik etxean. Ez zara ba Bertak bidalitako ikuskatzaileren bat izango, e? A ze konfidantza falta! (Haserre). Ederra kontua!\n(Clitemnestra mugitzen ez dela ikustean, hurbildu egingo zaio).\nAizu andrea, entzuten al didazu? Nahikoa da, e?\n(Zorabiatu egin dela konturatuko da).\nAi ama, seko geratu ez duk ba! Baina jakin al daiteke zerk eman dion halako sustoa emakume honi? Bertari esaten diodanean... Eta bitartean hiltzen bada? Hiltzailetzat hartuko naute! «Hombre para todo asesina mujer en casa ajena...» Ostra!\n(Bertak emandako paper zatia aterako du lan jantziko patrikatik eta telefonoz deltuko du. Urduri dago, benetan uste du Clitemnestra hila egon daitekeela).\nBerta!!! A, ez...1202, ez itxoin!... Ze zenbaki esan ote dit? 1612. Hori ere ez? Aizu, Berta Iparragirreri esan iezaiozu jartzeko! Horrenbeste zenbaki eta misterio ...Zenbakia behar duzula? Aizu, ez niri adarrik jo. Presa daukat, presa handia.\n(Telefonoa besapean hartuta, Clitemnestrari zuzenduko zaio).\nEz zaitez hil, mesedez. Zin egiten dizut, zera, zer...hiltzen ez bazara, doan egingo dizkiodala hemendik aurrera lan guztiak Bertari! Horixe! Zer diozu? Zure lagun Bertak sekulako poza hartuko du! Dena, nahi duen guztia egingo dut, den-dena muxutruk. Bueno, baina kakahueteena ez diozula esango zin egin behar didazu, e?\nBerta? Pablo naiz, bai. Etorriko al zinateke une batez? Arazotxo bat... Berta! Berta!\n(Bertak telefonoa eseki diola konturatuko da).\n(Ateko txirrina entzungo da).\n(Urduri, egongelan atzera eta aurrera mugitzen hasiko da. Berriro txirrina).\nKitto, nahikoa da! Zerria izango naiz baina beldurtia ez.\n(Clitemnestra sofaraino arrastaka eramango du. Atea irekitzera joango da eta ireki bezain pronto, etxeko txabusina itsusi bat jantzia daukan gizon argal bat sartuko da egongelan. Oso haserre dator).\nNon dago Berta!\nBertan ez behintzat.\nAdarra jotzen? Etxe honetakoa jasan ezina da. Gau eta egun zaratak, oihuak... normala irudituko zaizu...\nBarkatu, zu ez zara ba beheko bizilaguna izango?\nLo egin ezinda dabilena hain zuzen ere! Eta zu, zu nor demontre zara?\n«Hombre para todo», lo egin ezinda dabilen jaun agurgarri hori. (Erreberentzia bat egingo dio).\n(Adarra jo nahi diola ikusita, Estebanek kolpe egin nahiko dio buruan Pablori eta ahalegln honetan ari dela, Clitemnestra ikusiko du sofan luze-luze etzanda).\nBanekien, banekien bai nik etxe honetakoa ez zela normala!\n(Bihotzeko bat izateko puntuan dago).\nEsaten nion emazteari, etxe honetan joan-etorri arraroak bazirela. Emagaldua eta zerri zikina bertan topatu behar... Hori ez nuen sekula pentsatuko!


«Gure lanak beste irakurketa modu batzuk eskaintzen dizkie helduei ere» | El Diario Vasco\nCulturas«Gure lanak beste irakurketa modu batzuk eskaintzen dizkie helduei ere»\n«Gure lanak beste irakurketa modu batzuk eskaintzen dizkie helduei ere»\nMaite Gurrutxaga, bere ilustrazioak ikus daitezkeen Tabakalerako aretoan. / ARIZMENDI\nApirilaren 22ra arte Maite Gurrutxagaren ilustrazioak daude ikusgai Donostiako Tabakalerako Kultxa Kultur plazan, Katapulta Plataformaren bitarteaz antolatutako 'Txori bat leihoan' erakusketan\nNEREA AZURMENDI Sábado, 2 marzo 2019, 00:05\nMaite Gurrutxaga Otamendik (Amezketa, 1983), EHUn Arte Ederrak ikasi ondoren, ilustrazio ikasketak egin zituen Bartzelonan, eta lan horri emanda darama hamarkada bat, haur eta gazte literaturaren arloan batik bat, lan biribilak burutzen eta sariak pilatzen. Beste bide batzuk urratzeko gogoa du. Kartelgintzak erakartzen du, adibidez. Badaki etorriko zaizkiola aukerak, irekiko zaizkiola ate berriak. Momentuz, haren lanetara hurbiltzeko aukera paregabea dago Donostiako Tabakaleran.\n–Zuen lanek gutxitan egiten dute liburuetatik areto zabaletarako urratsa. Ogibide honetan hasi zinenetik aldatu dira gauzak, edo besteen lanak argitzen dituzuenok itzalean jarraitzen duzue?\n–Egia da artista bezala ez dugula izan kontsiderazio handiegirik, beti hartu izan gaituztela beste norbaiten lanari irudiak jartzeko lanabes soil bat bagina bezala. Dena den, pixkanaka badoa jendearen buruetan sartzen ilustrazioa beste diziplina bat dela. Ari da erakusten kontzatzeko eta eskaintzeko asko duela. Lehendik ere baziren hori argi zeukatenak, baina gero eta nabarmenagoa da.\n–Argitaletxeek ere gero eta leku handiagoa ematen dizuete. Garai batean zuek ilustratutako liburuen aurkezpenetan azaldu ere ez zineten egiten.\n–Ilustratzailearen izena azalean agertzea ere ez da oso ohikoa izan urte askoan.\n–Aldaketa horretan badute eraginik modan dauden formatuek, album ilustratuek eta horrelakoek?\n–Nik uste dut merkatua ari dela batez ere eragina izaten. Merkatuak eskatu du beste liburu mota bat egitea, etxean gorde nahi dituzun liburuak, ilustratuta eta ondo editatuta daudelako, ederrak direlako. Pantaila eta liburu elektronikoen garai honetan, beste zerbait eskaintzen duten liburuak nahi dituzte irakurle askok, eta argitaletxeek ere horren aldeko apustua egin dute.\n«Libururako aberasgarriak badira, ilustratzaileari utzi egin behar zaio bere ekarpenak egiten»\n«Poliki joaten naiz, baina aperarekin, arkatzarekin eta margoekin lan egiteak ez du niretzat parekorik»\n– Haurrentzako liburuei eragiten die batik bat aldaketak edo, komikietatik eta nobela grafikoetatik harago, helduentzako liburuetara ere ari da heltzen?\n–Orain arte jende asko egon da uste zuena helduentzako liburu batek ezin zuela ilustratua izan, hori umeentzako zela. Hala ere, gero eta irakurle gehiagok estimatzen dituzte liburu ilustratuak eta, horrenbestez, gero eta argitaletxe gehiago ari dira animatzen. Ilustratzaileak aspalditik ari gara horretan saiatzen, ulertuta gure lanak beste irakurketa modu batzuk eskaintzen dizkiela helduei ere. Haur literaturan gure lekua argi zegoen, orain agian ari gara terrenoa irabazten beste esparru batzuetan.\n–Zure lan eremu nagusia, hala ere, haur eta gazte literatura da.\n–Eremu denak dira interesgarriak ilustratzailearentzat, eta badut beste bide batzuk esploratzeko gogoa, baina haur eta gazte literaturak jarraitzen du arlo nagusia izaten. Hortik kanpo ez dago gauza asko, naiz eta ari diren apustu txikiak egiten.\n–Zeuk marrazkiak egiten dituzu txiki-txikiak.\n–1:1 eskalan egiten dut lan, ematen didaten liburuaren formatuan. Horrela kontrolatzen dut ondoen...\n–Espazio zuri horretan irudia eta testua elkartzeko orduan hartzen da kontuan zuen iritzia?\n–Denetarik dago. Lan batzuk formatu itxia dute, eta toki jakin bat daukate marrazkientzat. Beste batzuetan testua iristen zaizu soilik, eta zure planteamendua egiteko aukera duzu.\n–Zer duzu nahiago?\n– Planteamendua egiten uzten dizutenean. Azkenean, irudiak banan-banan landu behar dituzu, baina niri gustatzen zait ilustrazioak beraien artean konektatuta egotea. Lanketa narratibo hori asko interesatzen zait, gakoa zuk bilatzea eta osotasuna lantzeko aukera izatea.\nTabakalerako laugarren solairuan paratu dute erakusketa. / ARIZMENDI\n–Beste horrenbeste gertatzen da idazlearen eta ilustratzaileren arteko harremanetan. Inportantea da zuretzat harekin batera lan egitea, edo horrek ez dio inporta?\n–Liburu mota desberdinak daude, eta lan egiteko modu diferenteak ere bai. Album ilustratuetan, esate baterako, ilustrazioak erabat eragiten du. Izatez, lehenengo irakurtzen duzuna ilustrazioa da, eta kasi testua da irudiari laguntzen diona. Liburu horietan elkarreragina erabatekoa da. Besteetan uste dut ilustrazioak narrazioarekin batera joan behar duela, baina egin ditzakezu zure ekarpenak. Hor dago ilustrazioen egilearen aportazioa.\n–Lan egiteko orduan, idazlearengandik gertu edo zure kasa?\n–Gustatzen zait jakitea nondik datorren testua. Idazleak egin duenari buruzko azalpen guztiak ondo etortzen zaizkit, testuingurua ematen didatelako, baina gero, behin hori dena jakinda, asimilatuta, testua behin eta berriz irakurrita, nire kabuz aritzea gustatzen zait.\n–Izan duzu tirabirarik idazleren batekin?\n– Noizbait esan didate irudiena ez zaiela gehiegi interesatzen, egiteko nahi dudana, baina bestelako arazorik ez dut izan. Eta hasiko balitzaizkit esaten nola irudikatzen dituzten ilustrazioak ez nieke kaso handirik egingo. Ekarpen guztiak ongi etorriak dira, jakina, baina uste dut ilustratzaileari utzi behar zaiola bere iruditeria lantzen. Lana ondo eginda baldin badago, eta koherentea bada, idazleak ulertu behar du hori, ilustratzaileak idazlearena ulertzen eta errespetatzen duen bezala. Nik ez dut horrelako arazorik izan, suertez, baina ez nuke oso ondo eramango. Erabat aldentzen bazara idazleak eman dizkizun klabeetatik, zure lana ez da egongo ondo egina, baina horrek ez du esan nahi ezin dituzula egin irakurketa berriak. Libururako aberasgarriak izan daitezkeen neurrian, ilustratzaileari utzi egin behar zaio bere ekarpenak egiten.\n–Liburuak ematen dion testuinguru horretatik kanpo, nola funtzionatzen dute zure ilustrazioek? Erakusketa honetan, esaterako.\n–Egon nintzen pentsatzen jarriko ote nituen liburuak zintzilik originalen ondoan, Aieteko Kultur Etxeko erakusketan egin genuen bezala, baina azkenean marrazkiak bakarrik utzi ditut, eta uste dut ondo gelditu dela.\n–Eskuz egindako marrazki originalak zintzilikatu dituzu, zure lanaren detaile guztiak bistan, ordenagailutik pasa gabe. Horrela egiten duzu lan?\n–Bozetatu beti eskuz egiten dut, eta originala ere saiatzen naiz ahalik eta ondoen bukatzen eskuz, izan dadin, ahal den neurrian, liburuan azalduko dena. Ordenagailua erabiltzen dut koloreren bat konpontzeko, zikinkeriak garbitzeko eta listo. Horrek azalpen oso sinplea du. Batetik, ordenagailura eramaten badut aurretik ondo erresolbitu gabeko lana, han ez dut konpontzen. Oso iaioa ere ez naiz ordenagailuarekin...\n–Marrazkien xehetasun maila eta koloreen erabilera kontuan izanda, ahalegin handia eskatuko dizu dena eskuz egiteak.\n–Bai, eskuz egitean ez duzu kontrol Z-rik; izorratu baduzu, izorratu duzu. Gainera kapaka egiten dut lan, asko kargatzen ditut, zain egon behar dut akuarela lehortu arte...Poliki joaten naiz horregatik, baina paperarekin, arkatzarekin eta margoekin lan egiteak ez du niretzat parekorik.\nBertso emanaldia eta film baten proiekzioa, argazkigintzaren egunaren harira\nRobotikaren forma anitzak, erakusketara\nFlamenkoari eskainitako astea izango dute Iruñean\n'Saber vivir' se renueva El entierro de la sardina, bacanal y despedida carnívora


Epea ireki da GAUZATU laguntza industrialen programan izena emateko — LABORAL Kutxa\n3 uztaila, 2018 | argitaratuta LABORAL Kutxa\nGaurtik hasi eta datorren irailaren 12ra bitarte, euskal Enpresa Txiki eta Ertain guztiek (ETEak), erauzketa industrialeko ETEak, eraldatzaileak, produktiboak, aurrekoei loturiko zerbitzu teknikoetakoak (produktua-prozesuarekin lotuak) badira, eskaera aurkez dezakete Oinarri Teknologikoko Eteak eta/edo Ete berritzaileak sortzeko eta garatzeko laguntzak lortzeko.\nPrograman, diruz lagundu daitezkeen gastuen artean honako hauek aurkitzen dira:\nLaguntzak egin beharreko inbertsioen laguntza itzulgarri proportzionalak izango dira, betiere gutxienez 120.000 euroko inbertsioa onartuta badute eta, aldi berean, enpleguen mantentzea eta/edo sortzea ekartzen badute, gehienez 24 hilabeteko denboraldian.\nAurrerakin itzulgarriak laguntza izan dezakeen inbertsioaren %35era bitartekoak izan daitezke:\nGehienez 150.000 euro sortutako enpleguarengatik\nGehienez 1.500.000 euro\nZure enpresak 2018-2019 denboraldian aktibo finkoetan inbertitzeko asmoa badu baina informazio gehiago behar izanez gero, ez kezkatu; izan ere, LABORAL Kutxak eta Partners Global Funding-ek zure eskura jarriko dugu kontsulta egiteko inprimakia, zure konpainiak aipatu diru-laguntza hauek edo beste batzuek eskuratzeko aukera izan dezakeen aztertu ahal izateko.\nGuk lagundu nahi dizugu! Irailaren 12ra bitarte eman dezakezu izena.


Landa eremurako, furgoneta berria. Noticias de Gipuzkoa\nLanda eremurako, furgoneta berria\nOiartzungo Udalak Bidez Bide eta Bidelagun garraio publikoko zerbitzuen hitzarmena berritu du\nOiartzun- Oiartzungo Udalak eta Behemendi landa garapenerako agentziak Bidez Bide eta Bidelagun zerbitzuak eskaintzeko furgoneta berria eskuratu dute.\nBi eragileek programekin jarrai-tzeko hitzarmena berritu dute, beste urtebeterako. Aurreko ibilgailua zaharkitua geratu delako aldatu du furgoneta Behemendik. Berria ere egokitua da eta zazpi lagunentzako tokia du.\nBi programa hauen erabiltzaile izan daiteke 65 urtez goiti edo mugikortasun-arazoak dituen edozein herritar. Lehentasuna landa-eremuko bizilagunek dute, garraio publiko zerbitzurik heltzen ez diren tokietakoek.\nPrograma hauen erabiltzaile izan nahi dutenek Gizarte-Ongizate sailarekin harremanetan jarri behar dute (Telf.: 943 490 552). - A.M.


Poliziek torturak ukatu eta gauza asko jada ahaztu dituztela azaldu dute\n2013ko maiatzaren 24a | Azken eguneraketa 15:45 Politika\nDonostiako kanpusean hainbat lagunek babesa eman diete auziperatuei.\nPoliziak izan dira azken bi egunetan Hernani eta Urnietako hamar gazteen aurkako epaiketan hitza hartu dutenak. Atzoko saioak egun osoa iraun zuen, eta gaurkoak goiza hartu du. Polizia guztiek ukatu dute inkomunikazio garaian gazteak torturatu izana, eta Garzonen protokoloak azaltzen dituen puntu guztiak bete zituztela berretsi dute, baita epailearekin harreman zuzena izan zutela ere.\nAtzoko saioan, egindako jarraipenen, atxiloketa unearen, etxeetan egindako miaketen eta inkomunikazio garaiaren inguruan hitz egin zuten poliziek. Jarraipenei dagokienean azaldu zuten zentzuzko distantzia batetik egiten zituztela; 10-15 metro ingurutik edo, eta ez zuten ezer ziurtatu.\nMiaketen kasuan, deigarria izan zen Jon Ezeizaren etxea 2:30ak inguruan miatzen hasi zirela eta, autoa, etxean sartu eta hiru ordura heldu omen zela. Inkomunikazio garaian kamerak piztuta izan zituztela adierazi zuten, eta atxilotuak bulegoetan egon zirela Donostiako komisaldegian egon ziren garaian: "Ez zen bat bera ere komun batean sartuta egon; bulegoetan egon ziren guztiak".\nGaur poliziek jarraitu dute deklaratzen. Ekhi Oñateren atxiloketako buru izan zen polizia aritu da lehenengo, bera omen da Diario Vasco egunkariko argazkian Oñaterekin batera agertzen dena. Argazkian atxilotuak begiak antifaz batekin ditu estalita, eta hori atxilotua gaizki ez sentitzeko egin zutela azpimarratu du poliziak.\nBeste polizia batek azaldu du bera ez zela inongo atxiloturekin egon, Aker tabernaren erregistroan soilik egon zela. Asier Olanok ordea ezagutu egin du, eta atxilotu zutenean bertan zegoela eta kolpeak eman zizkiola jakinarazi dio bere abokatuari. Iruinek horren inguruan galdetu dio eta dena ukatu du poliziak. Olanok Donostiako epaitegian aurkeztu zuen salaketan torturatzailearen deskribapena egin zuen; bizarra zuela, entrada handiak zituela buruan, eta nahiko potoloa zela. Gaur azaldu den gizonaren itxura berdina omen zen. Abokatuak horren inguruan galdetzean, urduri jarri omen da.\nAzkenik Tedax-eko polizien burua aritu da, lehergailuen azterketa egiten duena. Petardo batzuk eta bengalak aurkitu zituztela azaldu du. Ez zegoela lehergailurik. Edozein lekutan erosi daitezkeen petardoak zirela, legalak eta manipulatu gabeak.\nAsteartean jarraituko du saioak, goizeko 10:00etan. Peritoen eta ertzainen txanda izango da. Eta asteazkenean eta ostegunean defentsaren testiguek hartuko dute hitza.


Association of Language Testers in Europe - Wikipedia, entziklopedia askea.\nAssociation of Language Testers in Europe (ALTE) 1989an Cambridgeko Unibertsitatea eta Salamancako Unibertsitateak izan zuten lehenengo ideia eta hurrengo urtean zortzi kide sortzaileek bilera izan zuten.\nALTEk 24 hizkuntza europar dauzka bere maila sisteman: euskara, bulgariera, katalana, daniera, nederlandera, ingelesa, estoniera, finlandiera, frantsesa, galiziera, alemana, greziera, hungariera, italiera, letoniera, lituaniera, luxenburgera, norvegiera, poloniera, portugesa, errusiera, esloveniera, gaztelania, suediera eta galesera.\nHizkuntza hauek erabiltzeko gaitasuna 6 mailatan dago sailkatuta. EGA da ALTEk onartzen duen euskarazko azterketa bakarra, bosgarren mailan dago kokatuta.\nALTEren helburu nagusiak hurrengoak dira:\nEuropa guztian zehar gaitasun maila berdinak erabiltzea.\nEstandar berdinak ezartzea hizkuntz testetan.\nBeste proiektu batzuetan kolaboratzea.\n(Ingelesez) ALTE taula webgune ofizialean\nOrriaren azken aldaketa: 22 ekaina 2021, 14:53.


Zuntz laser bidezko merkatuan bost joera proposatzen ditu Institutuak - Berriak - Box Optronics\nZuntz laser bidezko merkatuan bost joera proposatzen ditu Institutuak\nLock Martinen azken 30.000 watteko laser armaren garapen arrakastatsua ezin da bereiztu zuntz laser teknologiaren sorrera eta garapen esanguratsutik. Zuntz laserra, lur arraroak dopatutako beirazko zuntza erabiltzen duen laser mota bat da. Zuntz laserra zuntz anplifikadorearen arabera garatu daiteke. Ohiko gas laserretik ezberdina, zuntz laserrak zuntza erabiltzen du laser izpiak osatzeko erresonantzia barrunbe gisa.\nHurrengo urteetan, bost joera daude ZUNTZ LASER MERKATUAN: hornitzaileentzako I + G kostuak handitzea, hornitzaileen arteko irabazi-lankidetza handitzea, aurrerapen teknologikoak, ingurumena errespetatzen duten teknologiak eta hornitzaileen produktibitatea handitzea.\nIPG bezalako zuntz laser bidezko hornitzaile globalek jada asko gastatu dute ikerketan eta garapenean beren produktu lerroak zabaltzeko. Etorkizunean, zuntz laser bidezko industriak, fabrikatzaile nagusiek I + G teknologian inbertsioak handituko dituzte produktuaren ezaugarriak hobetzeko bezeroen eskaera gero eta handiagoari erantzuteko. Itzultzearen ikuspegitik, I + G inbertsioak produktuen merkatu kuota handituko du eta, aldi berean, merkatuko lehiakortasuna eratu edo mantendu ahal izango du.\nHornitzaileen arteko irabazi-irabazi lankidetza industrian beste joera bat bihurtuko da etorkizunean. Lankidetza komertzialak merkatu kuota handitzea eta merkatuko interes handiena lortzea du helburu, aliantza estrategikoaren bidez, beren teknologia trukearen garapena ere sustatu ahal izateko.\nZuntz laser bidezko industriaren etengabeko arrakastak teknologia etengabe garatzen du, batez ere kostuan, energia kontsumoan eta espazioan. Alternatibekin alderatuta, zuntz laser bidezko teknologia helduagoa da, batez ere inoiz baino energia aurrezteko orduan.\nZuntz laserrek karbono dioxido gutxiago sortuko dute eta beste teknologia batzuek baino errendimendu hobea emango dute. Energiaren kontsumoa murriztea, hondakinak murriztea eta material ez arriskutsuak erabiltzea bezalako teknologiek zuntz laserren ospea areagotuko dute.\nZuntz laser bidezko teknologia mundu mailan onartuz gero, hornitzaileek produkzioa eta produktibitatea areagotzeko joera dute. 2012an, adibidez, IPG-k 68,2 milioi dolar inbertitu zituen produkzioa bultzatzeko.\nInstitutuaren Ikerketa Txostenean zuntz laser bidezko merkatua ikertzen ari diren hainbat fabrikatzailek hartu zuten parte, hala nola, koherentzia amerikarra, Libo, Alemaniako IPG, laserren, Tongkuai eta beste 30 laser enpresa baino gehiago.\nSentsore ingeniarientzako lau erronka nagusi\nZuntz laserrak industria desberdinetan duen aplikazioaren analisia


XXII. Jokin Zaitegi Sariketaren deialdia egin dute - Arrasate - Goiena.eus\nXXII. Jokin Zaitegi Sariketaren deialdia egin dute\nUsoa Agirre 2008-11-06 10:31\nArrasateko AED Elkarteak eta Elkar argitaletxeak, Kutxaren laguntzarekin, Jokin Zaitegi arrasatear idazlea gogoratzeko eta hark literatura unibertsala euskaratzen egindako ahaleginari jarraitzeko, XXII. Jokin Zaitegi Sariketa antolatu dute. Aurtengo Literaturako Nobel saridunaren lana itzultzeko erabiliko da sariketa. Hemen dituzue oinarriak:\n1. 2008an Suediako Akademiak Jean-Marie Gustave Le Clézio idazle frantsesari eman dio Literaturako Nobel Saria, eta Jokin Zaitegi Sariketa honen helburua Le Clézio-k idatzitako Désert (Basamortua) eleberria itzularaztea da.\n2. Liburu hori itzultzeko gogoa eta gaitasuna dituen edonork har dezake parte lehiaketa honetan. Horretarako, obraren lehenengo orriak euskaratu beharko ditu, eta egindako lan horrexen hiru kopia bidali AED Elkartearen egoitzara (Pablo Uranga 4 behea, 20500 Arrasate), 2008ko abenduaren 15a baino lehen; ez da itzultzailearen izenik agerian jarriko, baina bai goiburu bat; itzultzailearen datuak eta telefonoa gutunazal itxi baten barruan adieraziko dira, eta sobre horren azalean goiburu bera errepikatu.\n3. Lehen orri horiei dagokien jatorrizko testua antolatzaileek jarriko dute partehartzaileen esku, hauek eskatu ahala –telefonoz, idatziz nahiz e-mailez–. Jokin Zaitegi Sariketaren inguruan gehiago jakiteko sartu Elkar Argitaletxearen webgunera.\n4. Iñigo Errastik, Mikel Garmendiak eta Kattalin Totorikak osatutako epaimahaiak, jasotako itzulpenak aztertu eta haietako bat izendatuko du irabazle 2009ko urtarrilaren amaiera baino lehen. Aurkeztutako lanek aski kalitaterik ez balute, saria hutsik utzi ahalko dute. Kasu horretan, antolatzaileek aukera izango lukete itzulpen hori enkarguz norbaiti eskatzeko, bekako diru-kopuruaren truke.\n5. Irabazleak 7.500 euroko saria irabaziko du Désert (Basamortua) eleberria osorik itzultzeko: diru erdia jakinarazpena egitean jasoko du, eta beste erdia lan amaitua entregatu ostean. Lan amaitua 2009ko irailaren 30a baino lehen entregatu beharko du Elkar argitaletxean. Epeak beteko ez balira, edo itzulpenaren kalitatea nabarmen txarra balitz (epaimahaiaren iritziz betiere), sariaren bigarren zatia jaso ez eta lehena itzuli egin beharko luke irabazleak.\n6. Elkar etxeak –eskubideak aurrez eskuratuta– argitaratuko du Désert (Basamortua) eleberria euskaraz, eta 2009ko Durangoko Azoka izango da hori egiteko epemuga. Ale guztietan nabarmen aipatuko da Jokin Zaitegi saria, baita itzultzailearen izena ere, zeinak ez baitu galduko bere lanaren gaineko jabetza. Antolatzaileez gain, Kutxa babesleak ere dagokion tokia izango du edizioan.\n7. Sariketa honetan parte hartzeak bertako oinarriak ontzat ematea dakar. Berauen ulermenean zalantzarik sortuko balitz, antolatzaileei dagokie erabakitzea.\nliburuak@elkar.com 943 31 02 67\naed@aedelkartea.com 943 77 12 28


Ciudad Deportiva Amaya | 2016 October\nHilabetea: October, 2016\nGAUR…UDAKO BONOEI BURUZ HITZEGINGO DUGU..\nOROITU: GAUR URRIAK 31, ASTELEHENAREKIN: GAUR…UDAKO BONOEI BURUZ HITZEGINGO DUGU.. Gogorarazten dizuegu gaur, urriak 31 astelehenarekin, 20:00tan areto-sozialean, izango dugula bazkide eta batzarraren arteko bigarren elkarrataratzea. Bertan, Amaya K.H.-rentzat interesgarriak diren gai desberdinak landuko dira. Oraingo honetan, 6 eta 10 euroko udako bonoei buruz arituko gara. Mahai-ingurua egingo dugu bazkideak eta batzarrak proposatutako iritzi eta\nJakinarazten dizuegu larunbat honetan, urriak 28, 18:00etan, izango dugula “Bichos raros”-en antzerkia, non ikusiko ditugu ipunenetan agertzen diren izaki miresgarriak. Etor zaitezte!!!\nORDU ALDAKETA BONOAN OSTIRALAN\nJakinarazten da hurrengo urriak 28tik aurrera, ordu aldaketak izango direla Trainning Fit (14:00) eta Fit Box-ean (15:00). Ordutegi berriak: Trainning Fit 11:00etan (jarduera anitzeko aretoan) eta Fit Box 12:00etan (0 aretoan) izango dira.\nKontsultatu azaroko programazioa Haurraren profilean (umearen erabiltzailea eta pasa-hitzarekin) izena eman dezakezue.\n25OCT - 2016\nAEDONAREKIN BEHOBIA-DONOSTIARA JOAN NAHI DUZU?\nAEDONAko beste klubekin joateko bidaia eskaintzen dizuegu. 2 aukera: 1.- Joan-etorria: Irteera 7.15etan – Tres Reyes Hoteletik; itzulera 15.30etan (Anoetatik). Prezioa 8.50 euro pertsona bakoitzeko. 2.- Joan-etorria + Donamarian bazkaria: Irteera 7.15etan – Tres Reyes Hoteletik; 14.30etan Anoetatik Donamariako bentetara bazkaltzera; Iruñara itzulera 19.30etan. Prezioa 36.50 euro pertsona bakoitzeko. Interesdunek izena eman beharko dute telefonoz,


Hemen zaude: Sarrera » Azpeitia » Liburuak » Amaia Garmendia » Antzerkia\n2006an hasi zen Amaia Emakumeen Antzerki Tailerrean. "Asko kostatzen zait gidoiak ikastea. Txikitan kostatu egiten zitzaidan, eta orain ere bai. Baina, ez naiz erraz etsitzen duen pertsona, eta, era batera edo bestera moldatzen naiz antzezten". Euskal Antzerki Topaketetan bi antzerki egin dituzte: Habemus Circus eta Autobusaren zain. "Lehenengoan domadorearena egiten nuen neure txakurrarekin. Hala ere, animaliak jotzeaz damutzen naiz". Antzerkiko taldekideen esanetan, "Amaiari gidoia ikastea kostatu egiten zaio, baina badaki intrepretatu behar dituen pertsonaiak bere erara transformatzen. Domadorearena egin behar zuen, eta eraldatzen jakin zuen. Modu horretan, papera interpretatzea errazagoa eta hobea izaten da". Autobusaren zain antzezlanean, berriz, mutua zen ume batena egiten zuen. Tailerreko lagunek diotenez, "hitzik ikasi beharrik ez zeukanez, Amaia erraz moldatu zen pertsonaiarekin. Memoria txarra izan arren, paperean sartzen daki eta horrek asko balio du". Ikasturte honetan, (Lo)turak izeneko obra landu dute. "Enpresako mantentze-lanetarako langilea naiz, baina ez dut ezer konpontzen". Udazkeneko Topaketetan ere antzeztuko dute.\nTaldean "giro bikaina" daukatela dio Amaiak. "Beti laguntzeko prest izaten naiz, eta oso ongi moldatzen naiz gainontzeko kideekin. Gure afaritxoak ere egiten ditugu, adin tarte nabarmena izan arren taldekide gazteenaren eta zaharrenaren artean -18 eta 65 urte-. Batzutan gazteenak izaten dira erretiratzen aurrenak, eta hain gazteak ez garenak berandurarte egoten gara tertulian".\nBaina, antzerkia ez da aktore bezala Amaiak ezagutu duen lanbide bakarra. "2009an, Izarren Argia filman parte hartu nuen estra moduan. Paper berezia bete nuen, Ondarretako kartzelako preso batena. Neure ama halaxe egon zen, preso, eta asko eragin zidan horrek. Behin, grabatzen ari ginela, preso guztiek triste egon beharra geneukala agindu zigun zuzendariordeak, gidoiak hala eskatzen zuelako. Emakume guztiak triste jartzen saiatu zen zuzendariordea, filman gertatzen ari zena benetan gertatzen ari zela sinestaraziz ia. Gehiegizkoa izan zen hura niretzat, eta negarrez hasi nintzen. Negar egiteko joera handia dut. Nik negar pila egiten dut. Preso guztiak pilatuta geunden eta ni atzealdeko ilaran nengoen. Negarrez hasi nintzela ikusi orduko, segituan lehenengo ilarara ekarri ninduen zuzendariordeak".\nPreso askori ilea mozten zioten falangistek, negar nola egiten zuten ikusteko. Arrazoi horregatik, pelikula errealagoa izateko, zenbait estrari ere ilea moztea komeni zela esan zioten. "Ni pronto agertu nintzen horretarako. Ez zitzaidan asko inporta hori egitea. Hala, beste emakume batzuei bezalaxe, hile motx-motxa jarri zidaten neuri ere".\nEsklabetan grabatzeaz gain, Artikutzara ere joan zen filmaren beste zati batzuk grabatzera. "Esperientzia polita izan zen. Pelikula gehiagotan ere parte hartu izan dut; trenaren museoan egin ditugun hainbat grabaziotan, besteak beste".


Maskotetako ileak kentzeko aholku praktikoak | Consumer\nMaskotetako ileak kentzeko aholku praktikoak\nEtxeko animaliekin bizi bagara, ohikoena ile- eta ilusa-hondarrak aurkitzea da.\nEgilea: mediatrader 2002-ko urriak 22\nEtxe barruan etxeko animalia batekin bizi denean, ohikoa da etxebizitzaren barne-barneko piezetan ile arrastoak aurkitzea. Eragozpen hori konpontzeko eta maskota eta jabearen arteko bizikidetza eramangarriagoa izan dadin saiatzeko aholku praktiko batzuk honela laburbil daitezke:\n1. Kontuan izan behar da altzari eta objektu tapizatuak egokiagoak izaten direla zikinkeria erakartzeko. Horregatik, gomendagarria da haien kokapena baztertzea.\n2. Etxebizitzan alfonbrak badaude, ile laburrekoak izatea komeni da, hobeto garbitzen baitira.\n3. Altzarien piezei itsatsitako ileak kentzeko, egokiena xurgagailua pasatzea da, eta, ondoren, uretan bustitako nailoizko trapu bat pasatzea. Trikimailua da ehun horrek elektrizitate estatikoarekin erreakzionatzen duela, eta maskotaren ileak erakartzen dituela, hautsaz gain.\n4. Ile- eta ilusa-hondarretarako beste aukera bat hatzak zinta itsaskor zatiekin biribiltzea da, itsasteko zatia agerian utziz. Horrela, ileak zintari itsatsiko zaizkio.\nmascota-eu mueble-eu pelos-eu


NEREA IBARZABAL IRABAZLE, IGORRERA MINIATURAZKO BASO BAT EKARRITA | Kultura | GARA\nNEREA IBARZABAL IRABAZLE, IGORRERA MINIATURAZKO BASO BAT EKARRITA\nSarrerak amaituta eta ia 700 lagunekin pilotalekua beteta, saio eder eta bero batez gozatzeko aukera izan zen atzo Igorren. Oholtzan ageri zen irudia pixkanaka aldatzen ari den errealitate baten isla izan zen: lau emakume eta bi gizon aritu ziren kantari. Azaroaren 25a ere bazen eta bai gaietan bai horiei heltzeko moduan hagitz presente egon ziren betaurreko moreak.\nAgurretik beretik hasi zen Nerea Ibarzabal irudimentsu, airean marrazten ari balitz bezala: «Igorreraino heldu da baso bat miniaturan/ pagoen esperientzia enborraren zimurduran/ urki gazteak, haritzak, artearekin loturan/ arnasgune bat Bizkaiko pinuaren diktaduran/ ez dut nahi kimaketarik, ez jarri bonsai itxuran/ nola sasi ta asunak nola neureak ditudan/ saio amaierararte eduki nahi zaitut dudan/ zu sartu zaren basoan edota basoa zugan».\nEta bai, antzeko sentsazioa sortu zigun guri behintzat. 514 puntu pilatuta, Markina-Xemeingoak Igorreko saioa irabazi eta finalerako txartela poltsikoratu zuen. Trebe ibili zen saio osoan eta gorantz hegan ikusi genuen. Kartzelako puntuei primeran erantzun zien eta “Gaur arte gogor defendatu izan duzu. Orain zalantza sortu zaizu” gaiari ere bai hiru bertsotan, Azaroaren 25arekin lotuta gainera.\n«Ez dut nahi justizia bat bakarrik zigorrarena/ ez dut egin nahi jende arte bat hortan oinarritzen dena», amaitu zuen bigarrena. Eta hona hirugarrena: «Baina bestela dena zalantza eta dena da zingira/ eta zer egin bortxatzaileak gugana etortzen badira/ diskurtsotatik sarri egin dut hari luzeetan tira/ eta oraindik ez dut aurkitzen soluzioan segida/ momentuz soilik kartzela dugu eta egia hori da/ denon artean egin behar dugu horrentzat alternatiba».\nIrriz eta negarrez\nOnintza Enbeita izan zen bigarren, 497,5 punturekin. Saio ederra egin zuen berak ere, irria ateraz batzuetan eta bihotza uzkurtuz bertzeetan. Umorearen adibide, zortziko txikian Malen Amenabarrekin osatu zuen ariketa. Malen autoa aparkatzen hasi denetik Onintza oinezkoa Malenek eskatu gabe argibideak ematen hasi zaio kanpotik. 5 minutu daramatza aparkatu ezinda. «Egin beharko deutzut egun baten kasu/ baina eiten deustazu orain enbarazu/ aurrera ta atzera nabil pausuz pausu/ bajauko naiz eta zuk aparka ezazu», bota dio Larrabetzuko gazteak. Eta abil erantzun Muxikakoak: «Aginduak emoten handik ta hemendik/ ta kendu gura nauzu itxuraz paretik/ gaur zuri laguntzea lortu nahi neuke nik/ aparka neike baina ez daukat karnetik».\nKartzelakoan, engainuari eta engantxatzen duten harremanei buruz bertso hunkigarriak sortu zituen muxikarrak. Lehena: «Zapatu baten topatu neban gizon sendoa itzela/ ta pentsau neban horrelakoak gitxi egongo direla/ mingain labana, begi sakonak, gozoa eta epela/ urtebetera alkartu eta aitortu euztan horrela:/ ez dot esango alperrik joan direnik mila gaubela/ baina aspaldi ezkondu nintzen etxean daukat neure gela/ ta gaur lagunek oratu eta hau da albiste ustela/ esan deuztie haren andrea lau hileko dagoela».\nEneko Abasolo “Abarkas” gustura gelditu zen hirugarren postuarekin (487,5). Bai hasierako bai bukaerako agurrean, intrigaz utzi gintuen «aurtengoa azkena dugu, agian ez agian bai» kantatuz. Amaierako agurrean publikoak ere lagundu zion abesten, erranen zuena asmatuta. Bera lanaren erakusgarri izan zen hamarreko txikian Amenabarrekin izan zuen elkarrizketa, adinekoaren eta zaintzailearen paperean, hurrenez hurren.\nMalen Amenabar izan zen aurpegi berria. Freskoa eta indartsua. Laugarren egin zuen (474,5). Jarraian gelditu ziren Oihana Bartra (467,5) eta Beñat Ugartetxea (460,5), bertso onak utzita. Bilbotarrak lan polita egin zuen Ibarzabalekin hamarreko txikian, lagun bat bisitatzeko kartzela urrun batera joateari buruz. «Baina batzuk badugu jada nahiko adin/ eta arduratuta eguraldiakin/ nola ez ote didan honetxek eragin/ nahiz ta hontara ere ohitu garen arin/ nik beldurra sentitzen dut gaur bardin-bardin».\nJulen EREZUMA 464,5


Politika minuskuloa — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Politika minuskuloa\nLuistxo Fernandez 2019/07/06 10:40\nArtikulu hau joan den hilabetean argitaratu nuen, Ttap aldizkarian. Nire pesimismo politiko erradikalaren berri emateko uzten dut hemen (pixka bat joan den astean Hasier Arraizen liburu baten aurkezpenean entzundako optimismoak ez ninduelako inolaz ere kutsatu).\nJosep Borrell, Europako diplomaziaren buru; dena ondo doan seinale garbi bat,\nHauteskunde ziklo luzean sartuta bizi gara azken hilabeteotan, behintzat Hego Euskal Herrian. Udaberri osoa eman dugu hauteskunde batzuekin (Espainiakoak), eta besteekin (beste hiru ondoren, maiatz amaieran: foru hauteskundeak, munizipalak eta Europakoak), eta udalbatzarrak osatu eta astebetera, beste gobernuen osaketareko matematika egiten jarraitzen dugu oraindik... Ez dakit uda ere ez ote zaigun joango horrekin.\nParte-hartze politikoaren puntu goren eta zirraragarriena behar luke izan honek. Eta egia da, bai, interesa jartzen diogula auziari. Guk ere egiten ditugu kalkuluak, alderdiei komeniko zaiena balantzan jarriz "herriari" komeni zaionarekin. Sentipen benetako eta sakonak izan daitezke aliantza batzuei diegun beldurra edo beste batzuek eragiten diguten esperantza. Baina... ez ote da azalekoa irrika eta zirrara hau? Topikoak dioen moduan, Politika Letra Larriz egin barik, ez ote da txontxongiloen teatro txiki bat geratzen zaigun politika... minuskulaz idatzia, eta minuskuloa irismenean.\nAitortuko dut: ilusio politikorik gabe bizi naiz. Eta badakit zergatik eta noiztik, anputazio bat egin izan balidate bezala sentitzen baitut. 2017ko udazkenean izan zen, Kataluniako urriaren 1eko independentzia erreferendumaren inguruko gertaeretan, mundua gainera etorri zitzaidan. Pentsakizun ilun honek hartu zuen nire gogoa: "Gogorra da hemen gertatu dena, baina EZ DA EZER gerta zitekeenarekin alderatuta". Urriaren 1ean herritarren kontra zenbait hauteslekutan erakutsitako indarkeria, edo buruzagi katalanen kontrako jazarpen politiko-judizial bidegabea, ez da ezer Espainia egiteko prest egongo zenarekin. Zapalketa militarreraino ere iritsiko ziren, ez daukat dudarik. Girona bonbapean? Behar izanez gero, bai.\nEta baldintza horietan, Espainiatik alde egitea ezinezkoa izango zaiela katalanei, horixe pentsatu nuen. Eta zer esanik ez euskaldunoi.\nIndependentista naiz, baina Espainian hilko naizela konturatu nintzen. Hortik aurrera, doluaren faseetan nabil, ukaziotik onarpen etsitura eta buelta, haserrera orain, negoziaziora... Oso pelikula tristea da hau eta, tarteka jartzen dizkiguten publizitate etenetan, zera besterik ez dut nabaritzen: politika minuskuloa, entretenigarri harri-kartoizkoa.\nTapp aldizkari digitalaren 37. alean argitaratua, Gipuzkoako edizioan, 2019ko ekainaren 21ean.


XIV. BBK Mendi Film Bilbao-Bizkaia, abenduaren 3tik 12ra - bizkaie.biz\nBizkaie! 2021-11-19 13:30 Zinemea\n50 film dagoz Sail Ofizialean eta nazinoarteko 10 estreinaldi.\nMendiko zinemagintzarik onenaz gozetako aukerea hemen da barriro XIV. BBK Mendi Film Bilbao-Bizkaiari esker, abenduaren 3tik 12ra. Gaur Bilboko Euskalduna Jauregian egindako ekitaldian, babesle nagusiek eta Mendi Filmeko ordezkariek aurkeztu dabe. Andoni Iturbe Eusko Jaurlaritzako Kultura Sailburuordea, Gonzalo Olabarria Bilboko Udaleko Kultura Zinegotzia, Jabier Baraiazarra BBK Mendi Film Bilbao-Bizkaiako Zuzendaria, Lorea Bilbao Euskera, Kultura eta Kirol saileko Foru Diputadua, Gorka Martínez BBK Fundazinoko Zuzendari Nagusia eta Imanol Muñoz Ternua Group Sales & Marketing Managerra izan dira aurkezpenean.\nBilbon, igaz be egin zan lez, uriko hiru aretotan egingo da BBK Mendi Film Bilbao-Bizkaia zinemaldia: Euskalduna Jauregia, Golem zinema-aretoank eta Sala BBK.\nDanetara, 44 zinema saio programau ditue eta horrezaz gan, 11 berbaldi/mahai inguru eskainiko dira, baita 6 erakusketa be. Saioetako sarrerak, zemendiaren 22an, astelehenean, eskuragarri egongo dira www.mendifilmfestival.com eta Euskalduna, Golem eta Sala BBK-ko salmenta puntu eta plataformen bidez. Aldez aurretik erosita, saio egunetan bertan baino merkeago.\nBBK Mendi Film Bilbao-Bizkaia Sail Ofizialeko filmak online ikusi ahal izango dira aurten be, eskaintza hau zabaltzen dan bigarren aldia da, igazko erantzun bikainari jarraipena emonaz. Vimeo sare sozialak eskaintzen dauen plataformako on demand edo alokairu formulea erabilita, Sail Ofizialeko filmen pack osoa, gaitegien araberako film multzoak edo filmak banaka alokatu ahal izango dira. Alokairua abenduaren 14ra arte egongo da eskuragarri. Ikustaldi epea abenduaren 4an jarriko da indarrean. Geolokalizautako eskaintzea da, Espainiara mugatua.\nMendi Filmek sortutako azpitituluak ditue filmek, euskeraz eta gaztelaniaz.\nMendia, abenturea, muturreko kirolak eta natura gaiak jorratzen dituen 52 film ikusi ahal izango dira aurten, 50 film Sail Ofizialean.\nFilm bat Zabalandi lehiaz kanpoko atalean: Pedalkadak Itsasoan.\nMendi Film Bizkaia-Ternua Beka 2021 jasotako film laburra: Txango.\nHainbat estreinaldi be izango dira: Nazinoarteko 10 estreinaldi, Europa mailako estreinaldi bat, Espainia mailako 22 estreinaldi eta Euskadi mailako 14.\n52 film, luzeak zein laburrak, 11 herrialde ordezkatuz, neurri handi batean europarrak. Espainia eta Frantzia dira ordezkaritza zabalena dabenak, 15 eta 10 filmakaz ondoz ondo; tartean 11 euskal produkzino dagoz. Europaz kanpoko herrialdeen artean, AEB eta Kanada be badagoz, 7 eta 4 filmakaz. Erresuma Batua (5), Italia (3), Austria (3), Eslovakia (2), Alemania (2) eta Polonia-Alemania-Suitza arteko alkarlana dan ‘Sciana Cieni (The Wall of Shadows)’ dira zerrendea osotzen dabenak.\nMendiko Kulturea kapaz izan da pandemiari aurre egiteko: 192 filmek aurkeztu dabe hautagaitzea, Mendi Filmen sekula izan dan kopuru handiena. Horretan lagundu dau Mendi Zinemearen Aldeko Nazinoarteko Alkargoak-IAMF bere barruan dagozan 27 zinemaldietarako izen-emote bateratua egiteko eskaini dauen aukera barriak.\nMendi zinemagintzako zuzendari entzutetsuak izango doguz Bilbon, besteak beste, International Alliance for Mountain Film alkargoaren Sari Nagusia jasotako Pavol Barabás, Alastair Lee, Eric Crosland, Peter Mortimer, Zach Barr eta Keith Partridge, baita Mendi Filmen sariak irabazi dituen Paul Diffley, Eliza Kubarska, Jim Aikman, Mathieu Le Lay, Flo Gassner, Paul Schweller eta Mikel Sarasola be.\nMendiak 1976, nazinoarteko estreinaldia hasierako ekitaldian\nHasiera Ekitaldi ofiziala abenduaren 4an egingo da, zapatuan, Euskalduna Jauregiko Auditorio nagusian. Luis Arrieta zuzendariaren Mendiak 1976 filmaren nazinoarteko estreinaldia ikusiko dabe hurreratzen diranek. Emozino eta indarrez betetako saioa izango da, agertokian batuko baitira, 45 urte geroago, 1976ko Shakhaur (Afganistan, 7.116 m) espedizinoetan mendiko istorio gogoangarri batek batu zituan nafarrak eta poloniarrak.\nSari barri bat egongo da aurten: Soinu-Banda Onenaren saria, hain zuzen be. Lehenengo aldiz soinu-bandea egin dauen konposatzaile bat sarituko da Mendi Filmen eta Txalaparta garaikur barria jasoko dau, Iñigo Aristegui eskultoreak egindako lana.\nBeste sarietako irabazleek Aristeguik berak landutako Eguzkilore garaikurra jasoko dabe, diru-sariaz batera.\nSari Nagusia: Eguzkilorea eta 6.000 euro.\nGidoi Onena: Eguzkilorea eta 2.000 euro.\nEpaimahaiaren Saria: Eguzkilorea eta 2.000 euro.\nMendiko Film Onena: Eguzkilorea eta 1.200 euro.\nEskaladako Film Onena: Eguzkilorea eta 1.200 euro.\nKirol eta Abentura Film Onena: Eguzkilorea eta 1.200 euro.\nKultura eta Natura Film Onena: Eguzkilorea eta 1.200 euro.\nSoinu Banda Onena: Txalaparta eta 1.200 euro.\nEuskerazko Film Onena: Eguzkilorea eta 1.000 euro.\nFilm Labur Onena: Eguzkilorea eta 1.000 euro.\nIkusleen Saria: Eguzkilorea eta 1.000 euro.\nWOP Mendi Filma Saria: SEBASTIÁN ÁLVARO\nSebastián Álvaro kazetari, errealizadore eta alpinistea sarituko dabe aurten, WOP-The Walk On Project Mendi Film Sariagaz. Alpinismoaren balioak defendiduteagaitik hartuko dau saria, abenduaren 5ean, domekan (20:00).


2019ko ekainaren 16a, igandea | Ordua Euskal Herrian 15:00:26\nApirilaren 27an Ziordin egin zen kalejirako une bat. Argazkia: Guaixe.\nIlbeltzaz geroztik Iruñeko Alde Zaharrean ez dago gaztetxerik. Marques de Rozalejo jauregia bitan hustu zuten foruzainek, agorrilaren 17an eta ilbeltzaren 8an. Aurreneko husteagatik lau sakandar auzipetuta daude, eta ostegun goizean Nafarroako Lurralde Auzitegian epaituko dituzte. Haietako batek azaldu digunez, gaztetxearen aurreneko husteak “barruan harrapatu gintuen, Maravillas gunea defendatzen”.\nLau sakandarrekin batera, Euskal Herriko beste 22 dira ostegunean epaituko dituztenak. Usurpazio delitu arina leporatzen diete. “Zigorra isun bat litzateke. Ez litzateke kartzelarik egonen”. Maravillasen aldekoek zabaldu dutenez, 82 auzipetuendako isunak, guztira, 109.160 euro izan daitezke. “Kristoren erokeria da. Oso zifra altua da eta horri buelta emateko elkartasun egunak antolatzen ari dira Euskal Herriko leku guztietan”.\nSakanako elkartasun eguna larunbatean ospatu zen. Ziordiko Amarauna gune autogestionatua izan zuen egoitza. Goizean errepresioaren kontrako tailerra izan zen. Bazkaldu ondoren kalejiran herrira joan ziren eta han jolasak izan ziren. Maravillasen aldeko murala ere margotu zuten herri sarreran dagoen porlanezko pareta handian. Eguna kontzertuekin despeditu zuten.\nHori ez da Maravillasen alde egin den ekitaldi bakarra. Iturmendin, herenegun, maiatzaren jasotzea zela baliatuz, herri bazkaria antolatu zen. Eta Iturmendin segituz, San Migel festetan gazteek elkartea hartu dute, isunei aurre egiteko dirua ateratzeko. Baina aldarrikapena ere kalera atera nahi dute eta gaur, 19:00etan, Altsasun manifestazioa eginen dute, Epaiketa guztien gainetik… Gaztetxeak defendatu! Maravillas herriarentzat! leloa duena.\nManifestazioaren deitzaileek azaldu digutenez, “gaztetxeak oso proiektu beharrezkotzat jotzen dituzte. Mundua ikusteko, antolatzeko beste era berri bat delako. Mundua ulertzeko beste modu bat dugu, sistema honen logikatik kanpo: antolatzen gara, barra egitean ez dugu kobratzen, arazoak asanblada bidez konpontzen ditugu, ekimenak asanblada bidez aurrera egiten dute…” Ziurtatu digutenez, “ez da soilik lekua, espazioa, baizik eta bertan sortzen den botere hori. Horregatik defendatzen ditugu gaztetxeak”.\nMaravillasen hustea salatzeko bide mozketa transfeminista egin zuten eta, horregatik, hiru sakandarrei Mozal Legea aplika diezaiekete. “horrek isun handiak ekar ditzake”. Horregatik, dirua ateratzeko ekintzak eginen dituzte, “guztion artean isun guztiak ordaindu ahal izateko. Halako guneak defendatzeko” jendeari deialdia egin zioten.\n19:00etan Manifestazioa, udaletxetik.\n09:00etan Iruñeko epaitegiaren parean kontzentrazioa.\n20:00etan Kontzertuak, gaztetxien: Brigade Loco eta Rude Pride.\nKanal hauetan artxibatua: Maravillas gaztetxea | Iruñea | Altsasu | Sakana


Dock of the Bay jaialdiak jarduera paraleloak iragarri ditu\nEgilea Erredakzioa|2021-04-29T13:02:14+02:0029 apirila, 2021|\nEkainaren 7tik 12ra luzatuko da Dock of the Bay Donostiako Musika Dokumentalen Nazioarteko Jaialdiaren 14. ekitaldia, eta antolatzaileek programazioaren zertzeladak aurreratzen jarraitzen dute, egitarau osoa iragarri aurretik. Dabadaba aretoa jarduera paraleloen egoitza izango da aurten aurrenekoz, eta Tabakalerako Kutxa Kultur eszenatokian bi emanaldi berezi programatu dituzte.\nAurtengo edizioko film labur eta luzeen programazioa iragartzeke duten arren, jarduera paraleloen egutegia bete-beterik dakar, osasun krisia tarteko, ekainean egingo duten Dock of the Bay jaialdiak. Tabakalerako Kutxa Kultur espazioan kokatutako Dock Live! diziplina arteko gunean, esaterako, bi saio berezi eskainiko dituzte hilaren 10ean eta 11n: ostegunean, 19:00etan, Richard Mascherin dantzariaren Caer, caer, caer performancea eta proiekzioa, eta ostiralean, 19:30ean, Aitor Etxebarria eta Hannot Mintegiaren Desde la Aleatoriedad kontzertu eta proiekzioak. Kutxa Kultur Plazaren video-wallean, halaber, Musikeneren lanak eskainiko dituzte egunero 12:00etan, 13:00etan eta 20:00etan, The Body, the Gesture izenburupean.\nTabakalerako espazioak berebiziko garrantzia izango du jaialdiari lotutako ekitaldi paraleloei dagokienean, hilaren 11n eta 12an hainbat irratsaio grabatuko baitituzte bertan: Niño de Elche musikariak El disco de tu vida lan berria aurkeztuko du aurrenekoan, eta Inés Calero eta Laura Garciak zuzenduta, Docs&Talks irratsaioa egingo dute hurrengoan. Era berean, Carántula podcasta grabatuko dute bertan, musika eta azalen diseinua hizpide, eta Deustuko Unibertsitateko irratiari lotutako ikasgaien ikasleek Nuevos Públicos podcasta osatuko dute bertan.\nKolaboratzaile eta areto berriak\nEra berean, jaialdiarekin bat egitea erabaki dute aurten Gehitu eta Mugen Gainetik elkarteek, musika ardatz duen zinemaren bidez, LGTBI+ kolektiboaren oinarrizko eskubideen aitortza egiteko. Elkarlanetik eratorrita Waiting for B (Abigail Spindel eta Paulo Cesar Toledo, 2015) eta Samantha Hudson (Álvaro Augusto, 2018) emanaldiak egingo dituzte Dabadaban hilaren 9an eta 11n, hurrenez hurren, 19:00etan. Eta hain zuzen, Dabadaba festibalaren espazio berri gisa aurkeztu dute aurtengoan, Dabadock izenpean. Bi proiekzioez gain, DJ batek lagundutako brunch saio bat egingo dute eta Las Penas boskoteak disko berria aurkeztuko du zuzenean.\nFestibalaren inguruko informazio osagarria, Dock of the Bay atarian eskuragai.


Iñaki Gabilondo, Bárbara Goenaga eta Martín Berasategi elkartu genituen gure testuinguruan oso maitea den marka baten proiektuan. La Donostiarra itsasontzia. Honen helburua babesleen laguntza eta babesa goraipatu eta balioz betetzea zen. Eta hau aprobetzatuz, sentimentu honi lotutako istorioa kontatu genuen. Ez arraunaz hitz egiteko, baizik eta gizarteak eta markak partekatzen duten sentimendu bat erakusteko: lanarekiko griña. Ikuspuntu ezberdin bat erakusteko, Donostiako langile-klaseari protagonismoa ematea erabaki genuen, gizarte ikuspegia, kohesioa, lanarekiko harrotasuna. Egindako lanak dakarren garaipenaren ordez, egindako lan bikainari buruz hitz egiten duen mezua, Donostiari buruzko beste ikuspuntu bat aldarrikatzen duena.\n15 egunetan 400.000 pertsona heltzera iritsi ginen, ZERO euroko inbertsioarekin. Luxuzko influencerrak, gizarte eragileak, instituzioak, komunikabideak, klase politikoak eta, nola ez, whatsapp taldeak... hauek guztiek langundu ziguten olatu hau handitzen. Gainera, balio zientifiko handia duen datua ez den arren, gu oso harro gaude honetaz: lan hau bidali genien guztiek berdina erantzun zuten: "Ikusi dut dagoeneko, whatsapp bidez iritsi zait”.\nPROIEKTU BIRAL DIGITALA\nBEZEROA: CD DONOSTIARRA


Gose jan egiten da, eta entzun. Ikusi eta dastatu Joseba Sarrionandia idazleak, Gose musika taldeak eta Iñigo Arregi eta Juan Luis Goikolea artista plastikoek, indarrak batu dituzte Gosariak lanean. Sarrionaindiak sortutako testuak kanta bilakatzen dira Goseren eskutik, eta era berean irudi bihurtzen dira Iñigo Arregi eta Juan Luis Goikolearen lanari esker, edozein norabide har dezakeen lan bakarra borobilduz. Nortasun, elementu eta espazio anitz eta desberdinek bat egiten dute 5 zentzumenak elikatu ditzakeen obra bat osatzeko. Zapatuan zuzenean Sanagustineko oholtzan izango ditugu. https://www.kulturaz.eus/bloga/1763 https://www.kulturaz.eus/@@site-logo/logoa.png


2018KO BURMUINAREN ASTEA\nAurten Burmuinaren Astea laugarren aldiz ospatuko dela jakinarazi nahi dizuegu. BCBL eta Eureka! Zientzia Museoa-ren eskutik, Donostian (Gizpuzkoa) ospatuko da 2018ko marxoaren 12tik 16ra.\nBurmuinaren Astea, (Brain Awareness Week ingelesez) Dana Alliance for Brain Initiatives eta European Dana Alliance for the Brain-ek koordinatua, jendea garun ikerkuntzaren aurrerapen eta abantailez kontzientziatzeko nazioarteko kanpaina da. Urtero, eskola, unibertsitate, ospitale, ikerkuntza-zentro eta mundu osoko beste erakunde batzuk elkarlanean aritzen dira garunaren, neurozientziaren eta hauekin lotutako beste alor batzuen berri emateko.\nEdozein adinetako ume zein heldu oro garunaren ospakizunera gonbidaturik dago!\nBurmuinaren Aste-ko jarduerak publikoari irekiak eta musu-truk izango dira.\nHELDUENTZAKO JARDUERAK (2018ko martxoaren 13, 14 eta 15ean, 18:00-20:15)\nEkitaldi honen xede nagusia garuna, alor konplexua izanik, jendeari modu sinplean helaraztea da. Horretarako, garunarekin lotutako hainbat diziplinatan aditu direnen mintzaldiak antolatu ditugu: neurozientzia, psikologia kognitibo eta hizkuntzalaritzan adituak. Jorratuko diren gaiak pertzepzioa, memoria, burmuinaren nahasteak eta elebitasuna dira.\nEgunero 15 minutuko mintzaldiak emango ditugu, galderak egiteko bost minutu osagarri izango dituztenak. Berbaldia aurkezteko erabiliko den hizkuntza bakoitzaren izenburuak adierazten duena izango da. Martxoaren 15eko saio guztiek aldibereko itzulpena izango dute keinu-hizkuntza espainolera (LSE).\nAurten zenbait argibide-taula egongo dira une oro eta bertan, elebitasuna zer den eta zergatik den hain interesgarria zehaztuko dugu. Horrez gain, ondorengo galderak erantzuten saiatuko gara: Nolakoa da hizkuntzaren ohizko garapena? Nola prozesatzen dugu informazioa atzerriko hizkuntza batean? Zer du berezirik elebiduna izateak? Elebidun guztiak antzekoak al dira? Zertan eragin dezake ume txikiei zenbait hizkuntza irakasteak?\nIKASTETXEENTZAKO JARDUERAK (2018ko martxoaren 12-16, 09:50-13:00)\nJarduera dibertigarri eta hezigarrien bitartez, gure etorkizuneko zientzialariek garunaren funtzionamendua eta egitura ulertu ahal izango dute. Nola egiten dute lan neuronek? Zein ezberdintasun dago animalien garunen artean? Haurrek garunaren gainean duten ezagutza probatu eta animalia batzuen garunak nolakoak diren ikusi ahal izango dute.\nIkastetxeei leku erreserba lehenbailehen egitea komeni zaie.\nLekua: Eureka! Zientzia Museoa, Donostia\nDatak: 2018ko martxoaren 12-16, 09:50-13:00\nIraupena: 50 minutu taldeko (20 eta 30 ume bitarteko taldeentzako erreserbak)\nAdina: 6-8, 8-10,10-12\nHizkuntzak: euskara, gaztelania, ingelesa\nIkastetxeek erreserba egiteko zuzenean Eureka! Zientzia Museoa-rekin jarri behar dute harremanetan.\nEkintzak doan izango dira.


Zer esanik ez –\nEtxeko leihotik begira pentsamendu hau izan dut: desorekan daude esandakoak eta esan gabe geratu direnak. Ez pentsa burua joan zaidanik, hemen azalpena.\nBertsotan egiten dudala esan dudanean, edo nire koadrilakoak juergan “bota bertso bat!”-ka hasi izan direnean eta gero inguruko ezezagunei azalpenak eman behar izan dizkiedanean, askotan galdetu izan didate “Zelan egiten duzu?”, “Baina, hori ezin da ikasi, ezta? Berezkoa da” edota top 10ean lehenengo postuan dagoen galdera: “Esateko ezer ez duzunean, zer?”.\nGaldera hori entzun ostean nire pentsamenduaren zati batek beti pentsatzen du jai giroan horrelako galderak egitea baino plan hoberik ez duen norbaitek beti duela zer edo zer esateko, munduko astakeriarik handiena bada ere, eta beraz, oraindik ez dut ulertu honek sortzen duen interesa. Ez bertsoarekiko interesa, baina bai publiko aurrean isilik gelditzeak sortzen duen beldurra edo zer esanik ez izateak eman dezakeen itxurak sortzen duen bertigoarekiko interesa.\nBaina, nire pentsamenduaren beste zatiak esan ohi dit: baina, begira unibertsitatean, lanean, zein lagunen artean zenbat ez diren gai ezezagunen aurrean hitz egiteko zer esan ez izatearen beldurragatik. Edo zer esana duten arren aukeratutako hitzak egokiak izango ez direlakoan, edo jendea ados egon ez eta kontra egingo dioten beldur.\nBertsora bueltatuz, gerta daiteke gairen bat ez ezagutzea, edo ezagutu bai baina, “ñe”… eta kantuan hasi aurreko hiru segundo horiek banatu behar izatea, bat eta erdi pentsatzeko “ez dakit zer esan” edo “kaka ez dakit zertaz ari den”, eta beste segundo t´erdia esango duzuna pentsatzeko. Berez, oso plan txarra da denbora horrela banatzea.\nBaina bueno, ez da arazoa noiz edo noiz zurian geratzea, zer esanik ez izatea, edo ezer esan gabe bertsoa goitik behera osatzea (izango dira egun hobeak). Ostera, arazo handia da gure inguruko jendeak pentsatu bako hainbeste gauza esatea, eta burubakoek zer esango duten horren beldurrez beste ideia brillante asko isilpean geratzea. Nire etxeko leihotik argi ikusten da desoreka.\nTags: bertsozalea gaia pentsakera Zer esanik ez


Materiala | AMURRIOKO ESPELEOLOGIA TALDEA\nPutzuen instalazioetan erabiltzen da txapetan jartzeko. Jaisteko aparatua eta arneseko maillona lotzeko ere erabiltzen dira.\nSimetrikoa.Mosquetoi hau segurtasun espresak egiteko erabiltzen da, zinta baten bitartez.\nArnesa isteko eta aparatu desberdinetara lotzeko erabiltzen da.\nJumar (eskuleku, puño)\nIgotzeko erabiltzen da. Euskarri luzea eta pedala edo estriboa lotzeko erabiltzen. Progresioa honi eskuekin tiraka eta pedalari oinekin bultzatuta egiten da.\nIgotzeko erabiltzen da. Zulo bat arnesera lotzen da eta bestea bularreko arnesera. Gorantz arazorik gabe dabil baina pisua (gure gorputzarena) jartzen diogunean (beherantz) blokeaturik geratzen da.\nJeisteko erabiltzen da. Normalean dinamikoa (korapiloa) edo grigia (seguruagoa delako) erabiltzen dugu.\nZenbait tokitan instalazioren bat egiteko erabili daiteke. Prusik korapiloa (adibidez) eginda, sokatik gora igotzeko erabili daitezke.\nInstalazioren bat egiteko erabili daiteke.\nInstalazioak egiteko erabili daiteke, adibidez zuhaitz bat inguratzeko. Bularreko arnes edo arnes inprobisatu bat egiteko ere erabili daitezke.\nParetara zortzi milimetroko torloju batekin lotzen dira. Zuloan mosketoi bat jartzen da eta normalean jaisteko erabiltzen dira. Harrian zuloa egiteko, normalean, taladro (kolpekari) bat erabiltzen da.\nKobazulo-leize batetik bizirik irten nahi baduzu ezinbestekoa. Batez ere sakonera handiko zulo batera sartzen zarenean eta beheranzko bidean harri, adar solteak badaude. Kaskoa, frontalduna edo gabea izan daiteke, horrek ere prezioan isladaturik egon ohi da.


Bucraá Circus: "El gran final" / Umore Azoka Leioa 2019\n› Egitaraua › Konpainiak › Bucraá Circus (Katalunia)\n“Amaiera handia” tragikomedia izateko asmoz sortu zen. Kontua bi pailazo berriz elkartzen diren unean hasten da. Aspaldi bereizi behar izan ziren, gerra zibil bat lehertu zela eta. Haien azken saioa bertan behera utzi behar izan zuten, azken ekitaldi handia zetorren unean bertan, gerragatik. Gatazka haren erdian, bakoitzak bere bidea hartu zuen, eta geroztik ez zuten elkarren berririk.\nOrain, 30 urte igaro ondoren, milaka urrats egin ondoren, aurrera ateratzeko eguneroko borrokaren ondoren, eta gorputza onenak emanda dutenean, zer eta, berriz elkartu dira, eta beren “Amaiera handia” bukatzea erabaki dute.


Artziniegako emakumeek bi eraso lesbofobo salatu dituzte - Halabedi\n> Artziniegako emakumeek bi eraso lesbofobo salatu dituzte\n2 iraila, 2019 Aiaraldea.eus bidez KategoriaAlbisteak 0\nIzaera homofoboa izan duten bi gertakari jazo dira Artziniegako Jaietan asteburuan. Herriko emakumeek nabarmendu dute lehenengo aldia izan dela eta neurriak hartu dituztela. Aiaraldea.eus bidez\nKuadrilla ezberdinetako emakumeek bilera egin zuten gaia lantzeko eta zenbait erabaki hartu zuten. “Lehenengo aldia da eraso bat gertatzen dela eta txosnako protokoloa besterik ez dago herrian”, azaldu zioten atzo Aiaraldea hedabideari.\n← Zigoitiako Euskal Jaia, belaunaldiz belaunaldi euskal kultura bultzatzen\nErrekaleor auzo askea, sei urte bizirik →


MARMk Ekonomia Jasangarrirako Karbono Funtsaren Errege Dekretuaren zirriborroaren berri eman du | Consumer\nMARMk Ekonomia Jasangarrirako Karbono Funtsaren Errege Dekretuaren zirriborroaren berri eman du\nFunts horri esker, klima-aldaketaren aurkako borrokarekin lotutako sektoreetara bideratutako Espainiako enpresen proiektuak sustatuko dira.\nEgilea: mediatrader 2011-ko uztailak 26\nIngurumen, Landagune eta Itsas Inguruetako Ministerioak (MARM) bere web orrian argitaratu du Ekonomia Jasangarrirako Karbono Funtsaren Errege Dekretuaren zirriborroa, jendaurrean jartzeko. Alegazioak aurkezteko epea abuztuaren 15ean itxiko da, Rosa Aguilarrek zuzentzen duen sailak jakinarazi duenez. Karbono Funtsaren helburua da Espainiako ekoizpen-eredua berotegi efektuko gas-emisio gutxiko eredu bihurtzea eta Espainiako enpresek jarduera ekonomikoa sortzea klima-aldaketaren aurkako borrokarekin lotutako sektoreetan.\nMARMk aldezten du tresna horrek areagotu egingo duela karbono-merkatuetan inbertitutako baliabide publikoen gardentasuna eta kudeaketa ona, eta horrek “indartu egingo duela erabakien eta Gobernuak klima-aldaketaren aurkako politikan dituen helburuen arteko koherentzia”.\nFuntsa Kontseilu Errektore batek kudeatuko du, Klima Aldaketaren Estatu Idazkaria buru dela. Kontseilu horrek lehentasunak ezarriko ditu, bai Kiotoko Protokoloaren malgutasun-mekanismoen esparruan egindako inbertsioei dagokienez, bai Klima Aldaketarako Nazio Batuen Esparru Hitzarmenean ezar daitezkeen mekanismo berriei dagokienez, bai lurralde nazionalean egiten direnei dagokienez. Bi kasuetan, eta Ekonomia Iraunkorraren Legearen helburuekin bat etorriz, Funtsaren lehentasunezko helburua izango da Espainiako enpresek jarduera ekonomikoa sortzea eta enplegua sortzeko aukera berriak sortzea karbono gutxiko ekonomiari lotutako sektore berrietan.\nberotegi-efektua karbonoa Kioto-eu klima-aldaketa\nEgilea: Guillermo Prudencio


Bertsolaritzaren hedabideratzeari buruzko tesia, aurkeztuta — Mintzola ahozko lantegia\nBertsolaritzaren hedabideratzeari buruzko tesia, aurkeztuta\nMintzolak antolatutako hitzaldi sortan parte hartu zuen Antxoka Agirrek abenduan. / XDZ\nAntxoka Agirrek osatu du bertsolaritzaren presentzia mediatikoan ardaztutako lan mardula, UPV/EHUren baitan. Hainbat hedabidetako testuak behatzearekin batera, garaian garaiko testuinguru soziala eta bertsolaritzaren eragiletzarena aztertzera ere eraman du lanak.\nPasa den urtearen hondarrean aurkeztu zuen Antxoka Agirrek bere doktoregai tesia adituen epaimahaiaren aurrean, UPV/EHUko Leioako campusean. Bertsolaritzaren presentzia mediatikoa oinarri duen lana osatu du zumaiarrak, Bertsolaritzaren Historia: Hedabideratzea, eragiletza eta proiektua (1823-2018): Ahots subalternoaren bizi-indarraren testigantza bat izenburupean.\nHedabideratze hori aztertzerakoan, bestelako zenbait alderdi ere landu ditu ikertzaileak; hainbat hedabidetan arakatu eta aurkitutako testuak biltzen lan handia egiteaz gainera, bildutako hori kokatzeko, testuingurua bera ere aztertu baitu halabeharrez. Hala, kazetaritza piezen corpus garrantzitsu bat berreskuratzearekin batera, lan mardula osatu du Antxoka Agirrek hiru urteren buruan, Txema Ramirez de la Piscina eta Simon Peña Fernandez irakasleen zuzendaritzapean.\n“Bertsolaritzaren presentzia mediatikoaren hariari tiraka garaian garaiko eragileak, bertsolaritza eguneratzeko hauek egindako ahaleginak, berrikuntza proiektuok euskal kulturaren bilakaera orokorrarekin izan ditzateketen loturak edota ikuspegi ezberdinek eragindako korapiloak ezagutzeko modua izan” daitekeela aipatzen du egileak. Izan ere, hainbatetan kazetaritza testuen sinadurak bat etorriko dira bertsolaritzaren eragileekin, eta, honenbestez, bertsolaritzaren eragiletzaren historia funtsezkoa da bertsolaritzaren presentzia mediatikoaren historia ulertzeko; eta alderantziz.\nEra berean, argitaratzen dituzten komunikabideen izaerak garaian garaiko kultur proiektuen inguruko zantzuak eskainiko dituzte, edota hartzaileak ere sumatu ahal izango dira prentsako orrialdeetan barrena ikertzailearen esanetan; finean, presentzia mediatikoaren eta eragiletzaren historiak bertsolaritzaren historia sozialean txertatzen diren neurrian, historia hori osatzen lagun dezaketela pentsatzekoa da. Gainera, testuingurua modu zabalago batean ulertzeko Euskal Herriko kulturgintzaren bilakaera edota Europan kultura popularrak bizi izandakoa azaltzen duten lanetara ere jo du Agirrek.\nKronologikoki antolatu du kontakizuna lanean, eta garaiaz gainera, formatu edo euskarri mediatiko ezberdinetan eman diren urrats nagusiak aintzat hartuta.\nNolatan lortu du bertsolaritzak egun daukan arreta mediatiko ezohikoa? Eta nolatan dauka bertsolaritzak pisu hori gaurko euskal kultur sisteman? Horiek erantzuteko bide-orriari jarraituta, argitaratua du jada Antxoka Agirrek doktore aitortza ekarri dion tesia, eta bertsolaritzari ekarpen handia egin diona. Zorionak eta eskerrik asko, Antxoka!\nHitzetik Hortzeran egindako elkarrizketa (2020-01-19)